ועדת הפנים והגנת הסביבה, כנסת 23, פרוטוקול מספר 142, 2021-03-02 09:30

מיכל (מיקי) חיימוביץ': שלום לכולם, בוקר טוב.

מיכל (מיקי) חיימוביץ': אני פותחת את הדיון של ועדת הפנים והגנת הסביבה בנושא אסון הזפת בים ובחופים.

מיכל (מיקי) חיימוביץ': אני רוצה להודות לשרה להגנת הסביבה, גילה גמליאל, שהצטרפה לדיון, וגם למנכ"ל המשרד, דוד יהלומי, ואני רוצה להודות לכל הנוכחים כאן בחדר ובזום, יש הרבה כאלה.

מיכל (מיקי) חיימוביץ': כדי שנוכל לצאת מכאן היום עם מסקנות אופרטיביות ולא רק עם ביקורת על חוסר המוכנות של מדינת ישראל לאירוע הקשה הזה שאנחנו חווים בשבועיים האחרונים, אני רוצה ברשותכם לקבוע כמה כללי מסגרת לדיון שאני מניחה שיהיו מקובלים כאן על כולם.

מיכל (מיקי) חיימוביץ': אני חושבת שכולנו מסכימים שמדובר באחד הזיהומים האקולוגיים הקשים ביותר שמדינת ישראל חוותה בעשורים האחרונים.

מיכל (מיקי) חיימוביץ': יש מוזמנים רבים לדיון הזה.

מיכל (מיקי) חיימוביץ': יש הרבה מאוד אנשי מקצוע שעוסקים בתחום הזה כבר הרבה מאוד זמן, והתריעו לא פעם בפני אסונות כאלה בדיוק.

מיכל (מיקי) חיימוביץ': אז אני רוצה שנספיק להקשיב לכל הגורמים, ולכן אני מבקשת מכולם להיות ענייניים ולהשתדל לקצר בדברים ולא לחזור על דברים שכבר נאמרו.

מיכל (מיקי) חיימוביץ': יש כמה צדדים שיושבים סביב השולחן הבוקר, אם באופן פיסי ואם בזום.

מיכל (מיקי) חיימוביץ': החל מהמשרד להגנת הסביבה, ארגוני הסביבה והשמירה על הים, דרך נציגים של משרדי הממשלה השונים והשלטון המקומי.

מיכל (מיקי) חיימוביץ': נתחיל בסקירה של ניהול אירוע האסון הנוכחי, נבחן את ההתנהלות שנעשתה כאן בשבועיים האחרונים וננסה לסנכרן בין כל הגורמים שיושבים סביב השולחן.

מיכל (מיקי) חיימוביץ': אני באופן אישי מבקשת לבחון לעומק מי מנהל את האירוע הזה, איך זה מתנהל, במיוחד על רקע העובדה שחלק גדול מעבודות הניקיון נעשו על ידי מתנדבים.

מיכל (מיקי) חיימוביץ': אני נרגשת למראה האלפים שפשטו על החופים ועושים את העבודה הקשה והסיזיפית הזאת.

מיכל (מיקי) חיימוביץ': ראיתי את זה בשטח, זה ממש לפעמים לאסוף אפוני זפת, ואני מרגישה צורך להודות לכל אחד ואחת שהגיעו שמגיעים וממשיכים, ואני יודעת שימשיכו להגיע לחופים שלנו.

מיכל (מיקי) חיימוביץ': יש גם בעייתיות בזה.

מיכל (מיקי) חיימוביץ': ראינו מה קורה כאשר אנשים לא מקצועיים עושים את העבודה הזאת.

מיכל (מיקי) חיימוביץ': היו מקרים של שאיפת זפת שפונו לטיפול רפואי.

מיכל (מיקי) חיימוביץ': גם הסוגיה הזאת שמרבית העבודה נעשית על ידי מתנדבים, היא בעיני סימפטום של התנהלות מערכתית כוללת ובעיה.

מיכל (מיקי) חיימוביץ': בנוסף יש תקציבים שתקועים, שהיו צריכים לעבור כדי שהאירוע הזה ינוהל בצורה טובה יותר, כמו תקצוב לרשויות המקומיות.

מיכל (מיקי) חיימוביץ': יש חוסר הלימה בין תקציבים שתוכננו למקרים כאלה בדיוק לבין המטרות שלשמן התקציבים האלה מנוצלים היום.

מיכל (מיקי) חיימוביץ': התרענו על חוסר ההלימה הזה בנובמבר האחרון בדיון שקיימנו כאן בוועדה על הכסף שנמצא בקרן למניעת זיהום ים וראינו שחלק מהכסף הזה מנוצל לדברים שהם לא בהכרח הנושא הזה של מניעת זיהום ים.

מיכל (מיקי) חיימוביץ': הדוח החמור שיצא מהוועדה עדיין לא זכה להתייחסות.

מיכל (מיקי) חיימוביץ': אני מבקשת שכלל הגורמים שיושבים לשולחן ינסו למצוא פחות אשמים ושנתמקד יותר בפתרונות, בלקיחת אחריות ובהתחייבות למנוע אסונות כאלה בעתיד.

מיכל (מיקי) חיימוביץ': אני מרגישה שאנחנו לא ממש מפנימים את גודל האירוע הזה שאנחנו חווים, ובעיקר לא מפנימים את גודל האזהרה שמגיעה יחד איתו.

מיכל (מיקי) חיימוביץ': יש מספר תוכניות שמונחות על שולחנות משרדי הממשלה שנועדו להפוך את אילת ואת אשקלון לערי נפט, קווי תחבורה שיובילו נפט בים באופן משמעותי שיגדילו את ההעברה הזאת באופן משמעותי, ואת זה אנחנו רואים אחרי שאנחנו חווים הרבה מאוד איומים גם בנוסף לאסדות ולכל מה שקורה לחופים שלנו שלא היו לפני עשרות שנים.

מיכל (מיקי) חיימוביץ': אז כאשר מוסיפים את כל זה ואת האסונות שקורים בעולם מקילוחים כאלה ואחרים, האסון הנוכחי הופך להיות פעמון אזהרה מחריש אוזניים שאסור לנו להתעלם ממנו.

מיכל (מיקי) חיימוביץ': זהו כנראה הדיון האחרון שלי בוועדת הפנים והגנת הסביבה.

מיכל (מיקי) חיימוביץ': בנימה אישית אני חייבת להודות שהלב שלי כבד מאוד.

מיכל (מיקי) חיימוביץ': יותר משהייתי רוצה לעסוק בחוסר המוכנות של המדינה לאסון, וכפי שנשמע כאן בקרוב גם ליכולת לצפות את כתם הנפט בים ולטפל בו מבעוד מועד גם ללא מערכות התרעה מיוחדות, הייתי רוצה לדעת שאנחנו עושים את כל מה שאנחנו יכולים.

מיכל (מיקי) חיימוביץ': הייתי רוצה לדעת שאנחנו מפגינים אכפתיות ודאגה אמיתית למשאבי הטבע שלנו.

מיכל (מיקי) חיימוביץ': הוועדה מתכנסת שבועיים אחרי האסון, וזה קורה רק אחרי לחצים מאוד מאוד גדולים שהופעלו על חבר הכנסת מטעם הקואליציה שיושב בוועדת ההסכמות.

מיכל (מיקי) חיימוביץ': ביקשתי לקיים את הדיון עוד במוצאי שבת ממש לאחר המצב שהתברר בחופים, אחרי שירדתי וראיתי מקרוב.

מיכל (מיקי) חיימוביץ': אני מצטערת מאוד שסורבתי בזמנו על ידי חבר הכנסת מיקי זוהר, בלי שום הסבר מניח את הדעת, גם אחרי שהתחייבתי לא לעסוק בנושאים של החקירה של המכלית, דבר שהיה נמצא תחת צו איסור פרסום, ורק אחרי שהופעל לחץ מצד הרבה מאוד חברי כנסת נוספים ומצד התקשורת, קיבלנו את האישור לקיים את הדיון הנוכחי הזה.

מיכל (מיקי) חיימוביץ': צריך לזכור שלמשאבי הטבע האחרונים שנשארו לנו לא אכפת מפוליטיקה והם לא מתעניינים במי יושב בכנסת, לא אכפת להם מי בקואליציה ומי באופוזיציה.

מיכל (מיקי) חיימוביץ': הם לא מחכים לאישור התקציב כדי להתקיים, או במקרה שאנחנו רואים פה לעמוד על סף כיליון.

מיכל (מיקי) חיימוביץ': הים, הנחלים, האדמה, המים, נמצאים באיום קיצוני ונוראי, ואנחנו קצת מסרבים להפנים את גודל האסון שעלול להיות מונח לפתחנו.

מיכל (מיקי) חיימוביץ': אז אני מקווה שאנחנו נשכיל להתעורר בזמן ולהבין שאם לא נפעל באופן מיידי ונגייס את כל המשאבים שעומדים לרשותנו, מכל קצוות הקשת הפוליטית, נגיע למצב שלא נוכל להסתכל לילדינו בעיניים עוד כמה שנים ולהגיד להם שנהגנו בצורה הראויה אם חלילה יקרה כאן עוד אסון.

מיכל (מיקי) חיימוביץ': האסון הבא שהכתובת כתובה על הקיר, אסון שעלול להחריב את החופים שלנו לעשרות השנים הבאות.

מיכל (מיקי) חיימוביץ': אז אני מבקשת לזכור את האחריות שמונחת על כתפינו ולפעול כדי להחזיר את ההתנהלות שלנו למסלול הנכון.

מיכל (מיקי) חיימוביץ': תודה רבה.

מיכל (מיקי) חיימוביץ': קודם כל ניתן את רשות הדיבור לשרה להגנת הסביבה, חברת הכנסת גילה גמליאל, בבקשה.

גילה גמליאל: ראשית, מיקי, אין ספק שאת אובדן סביבתי לכנסת בהקשר של העבודה המצוינת שלך כיושבת-ראש ועדת הפנים והגנת הסביבה.

גילה גמליאל: אני חושבת שעשית כאן עבודה מאוד חרוצה, מדויקת ומקצועית, ואני רוצה לברך אותך ולאחל לך בהצלחה בהמשך דרכך.

גילה גמליאל: ותמיד אפשר להיעזר בך גם כשאת לא כאן, כמו עם אופיר פינס שנמצא איתנו ולא עזב את הכנסת לרגע מבחינת המשך השליחות.

מיכל (מיקי) חיימוביץ': אני מבטיחה שגם אם אני עוזבת את הכנסת, את העיסוק בתחום הזה אני לא עוזבת.

מיכל (מיקי) חיימוביץ': אז סביר להניח שתראו אותי.

גילה גמליאל: אני חייבת לומר לגבי הדברים שהצגת בפתיחה, זו הסיבה שבחרתי לבוא ולקחת חלק, כי לפעמים אנחנו יוצאים באמירות בומבסטיות כנגד מוכנות, ויש פה אנשים שעובדים לילות כימים.

גילה גמליאל: באתי לכאן כדי להגן על עובדי המשרד להגנת הסביבה שעבדו לילות כימים על מנת לעמוד סביב האתגר לפתחו של אירוע אקולוגי קשה מאוד שפקד את ישראל, מה שלא ראינו שנים רבות מהבחינה הזאת.

גילה גמליאל: החיות שמתו, עשרה צבים, הלווייתן שבסבירות גבוהה מת כתוצאה מהאירוע האקולוגי הזה, וגם בעלי כנף.

גילה גמליאל: כואב לנו מאוד לראות את הפגיעה גם בבעלי החיים, גם בטבע שלנו.

גילה גמליאל: אבל הנושא של המתנדבים – גם אנחנו מאוד מתרגשים לראות את ההתגייסות שבאה מקיר לקיר.

גילה גמליאל: אנשים שבער בנפשם ובאו והתגייסו לעצם המטרה, אם זה בהתארגנויות, אם זה החיילים שלנו, אם זה השב"ס, חברות פרטיות שתפסו את היוזמה והגיעו, וכך זה קורה בכל העולם.

גילה גמליאל: בכל המפגעים הבין-לאומיים מתגייסים מתנדבים באופן טבעי, ואנחנו מברכים על כך, אנחנו דואגים להם לביטוח על מנת להגן עליהם במצבים מן הסוג הזה.

גילה גמליאל: אבל אנחנו בהחלט חושבים שזה חלק אינטגרלי לגייס את הציבור למערכות הללו.

גילה גמליאל: אני לא רואה בזה פגיעה בהתנהלות המשרד ועובדיו, ההפך הוא הנכון.

גילה גמליאל: היכולת לקלוט, יחד עם רשות הטבע והגנים ועם עמותת אקואושן וצלול, שבהתגייסות הזאת אני רואה דבר מבורך.

גילה גמליאל: הלוואי וזה יהיה גם בשגרת היום בניקיון החופים מפלסטיק ומדברים אחרים ולא רק במצבי קצה של משברים.

גילה גמליאל: אנחנו ממשיכים במבצע של "זפת בסערה" עם שלוש משימות עיקריות.

גילה גמליאל: דאגתי לקדם הצעת מחליטים בממשלה ביחד עם ראש הממשלה וגיוס 45 מיליון שקלים מהקרן, ואז נשאלה השאלה מדוע הקרן לא מלכתחילה מוציאה את הכספים.

גילה גמליאל: אז במדינת בירוקרטיה צריך לדעת גם במצבים מהסוג הזה לנצל את השעה כדי למקסם את הטיפול בנושא בצורה נכונה, וזה בא לידי ביטוי בכמה היבטים.

גילה גמליאל: האחד, עצם הצעת המחליטים גרמה לכך שהאוצר מתחייב להחזיר 25 מיליון שקלים לקרן.

גילה גמליאל: דבר שני, אנחנו הצלחנו לגייס ועדת מנכ"לים בראשות מנכ"ל משרדי, מנכ"ל משרד ראש הממשלה, האוצר, הפנים ורשות הספנות, על מנת לתת מענה שיעוגן סביב הצעת המחליטים לגבי – וכאן התעקשתי שיהיה כתוב – התקנים והתקציבים שצריכים להיות בעבור הטיפול בנושא הזה על מנת ליצור מניעה של פוטנציאל אירועים מהסוג הזה.

גילה גמליאל: ודבר שלישי, שהוא לא פחות חשוב, זה להגן על החוק שכולם מדברים עליו כל כך הרבה שנים.

גילה גמליאל: הרי אני באה למשרד, יש הרבה דברים שמדברים עליהם שנים, אבל אני רוצה לראות את היישום שלהם.

גילה גמליאל: אז גם כאן בהצעת המחליטים דאגנו להגן שתוך 30 יום אני מגישה תזכיר חוק, ואז אני מאמינה שבאמת זה נותן פלטפורמה של טיפול.

גילה גמליאל: ולא רק זה, גם לקצר תהליכים בירוקרטיים שהיינו צריכים לחכות עוד כמה שבועות מול חברת זרוע הביצוע שלנו, החברה לאיכות הסביבה, שתפנה את החומר הרעיל ואת הפסולת מהחופים.

גילה גמליאל: ברגע שעברה הצעת המחליטים הכול מטוקטק והטיפול במשבר בשליטה.

גילה גמליאל: שמנו כאן שלושה דגשים.

גילה גמליאל: הראשון שבהם, גם דאגנו לתעל בתוך זה תקציבים למחקר וניטור, שאני רואה בזה חלק אינטגרלי מהצורך על מנת לבחון מה באמת המפגע האקולוגי שעברנו על מנת שנוכל גם לדעת להתמודד איתו, וגם ניטור יומי שיוכל לפתוח את הים חזרה לציבור הרחב כמה שיותר מהר בכל ההיבטים שלו.

גילה גמליאל: הצגת הדברים בתחילת הדברים שלך, מיקי, לטעמי הם כתוצאה מטעות שלי ושלך שלא סנכרנו זו את זו במידע כבר בתחילת הדרך.

גילה גמליאל: יש לנו שלושה דברים מרכזיים שאנחנו נותנים עליהם את הדעת בטיפול בנושא.

גילה גמליאל: האחד, כפי שאמרתי, הוא הנושא המחקרי שבו הקצינו את המשאבים בעבור הגורמים המקצועיים.

גילה גמליאל: אם תרצו יוכלו לפרט את זה כאן גורמי המקצוע בהמשך לגבי הניטור היומי והמחקרים שאנחנו מתכוונים לבצע סביב זה על מנת למזער את הפגיעה בטבע ולתת את המענה בהמשך.

גילה גמליאל: הדבר השני זה ניקיון החופים.

גילה גמליאל: הקמנו חמ"ל מיד כאשר הנושא של הזפת שהגיע לחופי הים הגיע אלינו.

גילה גמליאל: באותו זמן הקמנו חמ"ל, גייסנו את כל ראשי הרשויות הנוגעים בדבר.

גילה גמליאל: דרשנו נציגות שתהיה בחמ"ל יחד עם אופיר פינס, עם משה ועם אסיף, שהם הנציגים של ראשי הרשויות, ועם החמ"ל של כל גורמי המקצוע.

גילה גמליאל: אנחנו מתכנסים מדי ערב על מנת לטפל במורכבות הזאת.

גילה גמליאל: אני רוצה לבשר בשורות טובות בהקשר הזה, אנחנו נפתח את חופי הרחצה בזמן.

גילה גמליאל: דאגנו לתו ירוק לגבי החופים.

גילה גמליאל: אנחנו נמצאים בשלבים מאוד מתקדמים, החופים שלנו מתחילים לחזור להיות נקיים.

מיכל (מיקי) חיימוביץ': למרות שיש גלים חוזרים.

גילה גמליאל: ידענו מראש שבאופן טבעי, ברגע שיש זפת במים רדודים וגם ההיצמדות שלהם לסלע, זה יכול להביא לגלים נוספים של זפת.

גילה גמליאל: גם בעניין זה גורמי המקצוע יוכלו לפרט קצת יותר אם יהיו שאלות פרטניות.

גילה גמליאל: לקחנו בחשבון שיהיו גלים נוספים של זפת שבאופן טבעי נפלטת החוצה, וגם הטיפול במיידי שהיה לנו מאוד קריטי, מכיוון שזפת הוא חומר רעיל והוא גם חומר שעלול להידבק ואם לא מנקים אותו בזמן הוא עלול לחזור חזרה לים.

גילה גמליאל: על כל הדברים האלה נתנו את הדעת עד הסוף.

גילה גמליאל: ביקרתי בכמה חופים, האחרון שלהם היה בג'סר א-זרקה.

גילה גמליאל: כפר הדייגים שלנו חזר להיות חוף נקי, ומי שרוצה לטייל שם, נחל התנינים זו אטרקציה מאוד חיובית.

גילה גמליאל: זה בפן של הניקיון והפן הסביבתי האקולוגי.

גילה גמליאל: אבל לא פחות חשוב זה למצוא את העבריינים.

גילה גמליאל: אנשים לא מספיק מבינים שהמקרה הזה הוא מקרה שהתבצע על ידי בני אנוש, על ידי עברייני סביבה, כי בהקשר הזה גם אם זה נעשה כתוצאה מתקלה באונייה, מדובר בחוסר דיווח שגרם למפגע.

גילה גמליאל: כלומר, או שזה נעשה בזדון או שזה נעשה כתוצאה מתקלה לא מדווחת, מבחינתו זה היינו הך.

גילה גמליאל: מבחינתנו אלה עברייני סביבה שצריך למצות איתם את הדין.

גילה גמליאל: הצבנו לנו במשרד יעד ברור לתפוס את האשמים ולהגיע אליהם, ואנחנו נעשה כל מה שצריך בארץ ובעולם במטרה לאתר אותם ואת האחראים על הזיהום של חופי ארצנו.

מיכל (מיקי) חיימוביץ': את יכולה להגיד איפה החקירה עומדת?

גילה גמליאל: ביקשתי שגורמי החקירה יהיו כאן, יציגו בפניכם את התשובות לשאלות.

גילה גמליאל: אנחנו כאן עם 12 אוניות.

גילה גמליאל: צריך לציין שלאחר הבדיקה הן כבר לא רלוונטיות מבחינת האשם, אבל יש עדיין למעלה מ-20 שהן בהכרח פוטנציאל סביב זה.

גילה גמליאל: אנחנו צריכים להבין שאנחנו לא יכולים לאפשר מחדלים ומקרי זדון ופגיעה אנושה בבעלי חיים בים ובחופי הים שלנו, וזה היה יכול להיות הרבה יותר גרוע.

גילה גמליאל: אני חייבת לציין שאנחנו כאן בדרגת מפגע סביבתי 2, לא בדרגה הכי גבוהה, מפאת העובדה שהשמן לא נפרס ברחבי הים ויכול היה ליצור מפגע מורכב יותר.

גילה גמליאל: אבל אני חייבת לומר שאני כמה חודשים במשרד, אבל גם בתקופת פרק הזמן שאני נמצאת בו עשינו שני תרגילים בהקשר של טיפול ומניעה בזיהומי ים וזה עזר מאוד גם לראשי הרשויות שנמצאים איתנו כן להתמודד עם הטיפול במיידי, וזה עובד בצורה טובה ומדויקת.

גילה גמליאל: אנחנו נעשה הכול על מנת להגיע לעברייני הסביבה שפגעו לנו בים ובחופים ובבעלי החיים, וכולי תקווה שנבוא לכאן עם הבשורה החד-משמעית מי עשה את זה כדי להתמודד עם מניעת מצבים כאלה גם לעתיד לבוא.

גילה גמליאל: בנוסף כולכם יודעים, את גם הזכרת זאת, את הרצון להרחיב את הפעילות שינוע דלקים פוסיליים במקום כה רגיש כמפרץ אילת, בהתחשב בהתבססותה התיירותית של העיר אילת במה שמצטייר מבחינתנו בעמדת המשרד כצעד שגוי, וגם בפן המדיני גלובאלי.

גילה גמליאל: אנחנו מדברים כאן על רצון להגדיל נפחי שינוע נפט גולמי במקום לעודד השקעות באנרגיה מתחדשת ובכלכלה דלת פחמן, מה שעלול להגדיל באופן ודאי סיכוני שפך נפט למפרץ אילת, ובהתאמה גם עלול להגדיל את הסיכון לגבי אשקלון, בדגש על רגישות המערכת האקולוגית בים סוף.

גילה גמליאל: דרשתי דיון דחוף עם כלל גורמי הממשלה הרלוונטיים בנוגע לתוכנית להגדלת נפח פעילות השינוע של הנפט הגולמי וקווי קצא"א, ואנחנו נילחם ונציב את העמדה של המשרד בצורה חד משמעית בנושא הזה.

גילה גמליאל: אני חייבת לציין שהמנכ"ל כבר פנה בהנחייתי לפני כחודשיים, ואנחנו רואים שזה לא התקדם, וזו הסיבה שגם אני נכנסתי לדרישה החד משמעית הזאת לקיים את הדיון לאלתר.

גילה גמליאל: אני רוצה לומר סביב זה שהנושא הרגולטורי במצבים מן הסוג הזה לגופים פרטיים צריך לעגן גם את ההיבט הזה לטעמנו, בטח ובטח במורכבויות מן הסוג הזה, על מנת למנוע מצב שבו לעתיד לבוא אנחנו עלולים למצוא את עצמנו במפגעי נפט ומפגעי זיהום ים, וזה חלק מהראייה שלנו איך למנוע את זה באופן חד משמעי.

גילה גמליאל: תודה רבה.

גילה גמליאל: אשמח שהמנכ"ל שלי יחדד עוד נקודות, ובהמשך רני ונציגי המשרד האחרים ידברו.

מיכל (מיקי) חיימוביץ': בבקשה, מנכ"ל המשרד.

מיכל (מיקי) חיימוביץ': לאחר מכן נעבור לחברי כנסת.

דויד יהלומי: תודה רבה, השרה.

דויד יהלומי: בקצרה אתייחס לחלק מדברי השרה.

דויד יהלומי: כפי שנאמר, מיד עם הגעת הזפת לחופים הפעלנו את תוכניות החירום במשרד ביחידה הימית אל מול הרשויות המקומיות ורשות הטבע והגנים.

דויד יהלומי: דאגנו לתקצב את ניקיון החופים, אבל לא רק את הניקיון אלא את פינוי הפסולת המזהמת באמצעות זרוע הביצוע של המשרד, החברה לשירותי איכות הסביבה, וגם לניטור ומחקר שמאוד חשובים כדי להבין יותר לעומק את עוצמת הפגיעה האקולוגית ביבשה ובים, וכל הנושא הזה כמובן בעיקר של הפגיעה במגוון הביולוגי.

דויד יהלומי: אנחנו מתחילים גם בנושא הזה.

דויד יהלומי: הפינוי של הפסולת התבצע כבר בשבוע שעבר.

דויד יהלומי: אני מדבר לא רק על הניקיון, אלא הפינוי שחלקו ילך להטמנה וחלקו כנראה ילך גם להשבה, כי אנחנו רוצים כמה שפחות להטמין, אבל את זה עושה בצורה מיטבית זרוע הביצוע שלנו.

דויד יהלומי: לגבי הכספים, אנחנו כבר החל מסוף שבוע שעבר העברנו בפועל מקדמות לחלק מהרשויות.

דויד יהלומי: אנחנו נשלים את המקדמות השבוע לאותן רשויות חופיות.

דויד יהלומי: בסך הכול, כפי שהשרה אמרה, ההערכה שלנו היא שעונת הרחצה תיפתח בזמן, למרות שיש פה ושם עוד גלים של זפת שנפלטים לחוף.

דויד יהלומי: אבל צריך לציין, אלה כמויות יחסית קטנות שאנחנו גם דואגים לנקות אותן באופן מיידי.

דויד יהלומי: אני רוצה לומר כמה מילים על הוועדה שקיבלה החלטה מספר 832 לפני מספר ימים.

דויד יהלומי: יש פה בשורה חשובה מאוד שהייתה ביוזמת השרה, של הקמת ועדה בראשותי כמנכ"ל המשרד עם עוד ארבעה מנכ"לים של משרדי הממשלה.

דויד יהלומי: אני רוצה להדגיש שחשוב להבין, כאשר מדובר באירועים בסדר גודל כזה, ואנחנו בהחלט צריכים להיערך גם לאירועים בסדר גודל הרבה יותר חמור, זה לא עניין של משרד אחד.

דויד יהלומי: אנחנו חייבים פה לעשות חשיבה על איגום משאבים בין-משרדי לאומי, והייתי גם אומר גם בין-לאומי.

דויד יהלומי: בנושא הזה השרה העבירה לי כבר את ההנחיות, את העקרונות האסטרטגיים.

דויד יהלומי: אני מניח שבקרוב היא גם תיכנס יותר לעומק בנושא הבין-לאומי לגייס את אותם גורמים בין-לאומיים לאיגום משאבים להתמודדות עם אירועים כאלה, ולכן ההחלטה הזאת נדרשת והוועדה הזאת נדרשת, שתביא את המסקנות שלה בתוך 180 יום.

דויד יהלומי: כמובן שמעבר לנושא של איגום המשאבים הוועדה תדון ותביא את אותן המלצות ומסקנות לגבי הניטור ולגבי המניעה, כמובן, של אסונות פוטנציאליים גדולים יותר.

דויד יהלומי: וככל שיידרש ההתייחסות להגדלת נפח הפעילות של קצא"א.

דויד יהלומי: תודה רבה.

מיכל (מיקי) חיימוביץ': תודה רבה.

מיכל (מיקי) חיימוביץ': לפני שנעבור לרני עמיר, ראש היחידה הימית במשרד, נעשה סבב קצר של חברי כנסת.

מיכל (מיקי) חיימוביץ': כדי שנוכל לקדם את הדיון, תנסו לומר דברים קצרים.

מיכל (מיקי) חיימוביץ': בבקשה, חבר הכנסת יוראי להב הרצנו.

יוראי להב-הרצנו: תודה רבה.

יוראי להב-הרצנו: זה ככל הנראה הדיון האחרון שלך לפחות בסבב הזה.

יוראי להב-הרצנו: אני רוצה להודות לך על קיום הדיון הזה ועל כך שבעיני את מגדלור במקום הזה.

יוראי להב-הרצנו: בתור צעיר חברי הכנסת, או מי שמייצג את הצעירים, אני רוצה להודות לך על כך שבחרת לקחת על עצמך בסביבה לא פשוטה כלל את הקידום של הנושא שהוא הכי חשוב לעתידנו כאן.

יוראי להב-הרצנו: אז מכל הלב, תודה רבה.

מיכל (מיקי) חיימוביץ': תודה.

יוראי להב-הרצנו: לא התכוונתי לומר את דברי הפתיחה שלי אלא לעבור ישר לשאלות, אבל בגלל שהשרה אמרה את מה שהיא אמרה אני כן מוצא לנכון לומר משפט או שניים.

יוראי להב-הרצנו: את האירוע הזה ככל הנראה לא היה אפשר למנוע, זה כרגע בחקירה.

יוראי להב-הרצנו: אבל ההיערכות שלנו למולו הייתה צריכה להיות שונה לגמרי.

יוראי להב-הרצנו: בעיני האירוע נוהל בצורה מחפירה, וזה בלשון המעטה.

יוראי להב-הרצנו: כבר ב-2013 מבקר המדינה התריע על חוסר מוכנות והיערכות להשפעות סביבתיות של קידוחי גז ונפט בים, ועדיין נתקלנו באסון האקולוגי שיושבת-ראש הוועדה ציינה שהוא אולי הכי גדול מאז קום המדינה, ועדיין אין לנו תוכנית מוכנות וניהול לאירוע זיהום ים בישראל, אין חוק שיעגן את איך שהדברים האלה מתנהלים כאן.

יוראי להב-הרצנו: אבל אני כן רוצה לשאול אותך, גברתי השרה, שאלות ספציפיות לגבי קרן למניעת זיהום ים.

יוראי להב-הרצנו: נכון לסוף 2019, לפי הנתונים שיש בידי, נותרו בקרן למעלה מ-82 מיליון שקלים שלא נוצלו.

מיכל (מיקי) חיימוביץ': זה לא מדויק.

מיכל (מיקי) חיימוביץ': היה לנו כאן דיון בוועדה.

גילה גמליאל: כל מה שנאמר כאן לא מספיק מדויק, אבל ערב בחירות אני אקבל את זה.

יוראי להב-הרצנו: לא קשור.

יוראי להב-הרצנו: אני רוצה להבין, כי אמרת פה שהיו תקלות בירוקרטיות בקרן.

יוראי להב-הרצנו: השאלה שלי היא האם נתת הוראה.

גילה גמליאל: אם רני, מנכ"ל הקרן, היה מדבר, הוא היה חוסך מעצמכם את השאלות המביכות האלה.

יוראי להב-הרצנו: יכול להיות שהשאלות שלי מביכות, אבל אלו השאלות שלי, גברתי.

יוראי להב-הרצנו: אני מתנצל על המבוכה.

יוראי להב-הרצנו: הרי מאז שפרוץ האירוע הזה קרה לקח לכם ימים שלמים לאשר תקציבים להעברה לרשויות המקומיות.

גילה גמליאל: בהתלבטות אם לבוא או לא אמרתי שאני רוצה שהדיון יהיה ענייני.

מיכל (מיקי) חיימוביץ': יוראי, אתה שואל שאלות שהן ספציפיות לגבי ההתנהלות מהרגע שהאסון קרה.

יוראי להב-הרצנו: חשוב לי להבין, כי השרה אמרה שבגלל בעיות בירוקרטיות התקציבים לא עברו בזמן.

גילה גמליאל: לא אמרתי את זה.

גילה גמליאל: אתה נותן פרשנות לדבריי.

גילה גמליאל: יעידו כאן ראשי הרשויות שמהירות כזאת מעולם, כל שנות ההתנהלות שלהם, לא קיבלו.

מיכל (מיקי) חיימוביץ': יש מכתבים שמנכ"ל משרד הפנים שלח לפני האירוע הזה שהם במצוקה.

יוראי להב-הרצנו: הטיפול בזיהום זפת דורש פעולה מיידית וחדה, לא של אלפי מתנדבים.

יוראי להב-הרצנו: זה לא עניינם של שוחרי הגנת הסביבה, וטוב מאוד שיש לנו אלפי אזרחים מודאגים, אלא של רשויות המדינה.

יוראי להב-הרצנו: הרשויות המקומיות היו צריכות לקבל מיד תקציבים.

יוראי להב-הרצנו: לקח לכם ימים לאשר את אותם 45 מיליון.

יוראי להב-הרצנו: אחרי שאישרתם אותם, גברתי השרה, לקח יומיים שלמים עד שהתקציבים אכן הועברו לרשויות לטובת העניין הזה.

יוראי להב-הרצנו: לפיכך אני רוצה לשאול, את הגדרת את הבעיות כבעיות בירוקרטיות, אז אני שואל מהן היו אותן בעיות בירוקרטיות, האם נתת הוראה והדרג המקצועי לא ביצע, או שפשוט התעכבתם בלקבל החלטה שדרושים משאבים?

יוראי להב-הרצנו: דבר שני, אני רוצה לשאול אותך, אדוני המנכ"ל.

יוראי להב-הרצנו: אמרת שרוב הזפת הולך להטמנה.

יוראי להב-הרצנו: אתה יכול לומר האם זה כבר קרה, האם בחנתם חלופות אחרות?

מיכל (מיקי) חיימוביץ': הוא אמר שחלק הולכים לשריפה.

יוראי להב-הרצנו: מאחר שכבר במוצ"ש ניקיתי בשבי ציון ואחרי זה באפולוניה, היו אלפי מתנדבים וזה לא תפקידם של שוחרי הגנת הסביבה, והיושבת-ראש ציינה את זה.

יוראי להב-הרצנו: איפה הייתם?

גילה גמליאל: זה תפקידם של כולם להיות מספיק אחראים על הסביבה שלנו, כולל מתנדבים.

יוראי להב-הרצנו: זה תפקיד שלכם, אני מתנצל.

גילה גמליאל: זה תפקיד של כולם.

גילה גמליאל: ברגע שכולם וכולן ייקחו אחריות על הסביבה שלנו, לא רק בעת משבר אלא בשגרת יום, הכול ייראה אחרת.

מיכל (מיקי) חיימוביץ': אני רוצה שנתמקד בשאלה למה הכתם הזה לא זוהה בזמן, אני רוצה שנתמקד בשאלה למה הוא לא נשאב בזמן.

גילה גמליאל: אני מציעה הצעה אופרטיבית לשיחה.

גילה גמליאל: מכיוון שאנחנו ערב בחירות, אז אל תביכי את חברי הכנסת בשאלות שהם מתחייבים כנראה בגלל המצב.

גילה גמליאל: אני מציעה שרני, שהוא המנכ"ל, יציג קודם כל מה באמת התבצע.

גילה גמליאל: זה יחסוך להם שאלות מביכות ומיותרות ונוכל לנהל את הדיון.

יוראי להב-הרצנו: יש תוכנית מוכנות.

יוראי להב-הרצנו: זה שאת נותנת ציונים זה יפה מאוד.

תמר זנדברג: לא לחלק ציונים לחברי הכנסת.

תמר זנדברג: כל אחד יגיד את שלו.

יוראי להב-הרצנו: הדרישה של המדינה, שהיא לדעתי קלה על ההדק להטיל צו איסור פרסום גורף על העניין הזה, ואחרי זה הסירוב של הקואליציה לכנס את הדיון כאן, ואחרי זה הציונים שאת נותנת על השאלות של חברי הכנסת – זה עניין ציבורי, וזה שהציבור דורש תשובות ואת קוראת לשאלות שלי מביכות, זה אומר דרשני.

מיכל (מיקי) חיימוביץ': אני רוצה להגיד פה שהשרה הייתה בעד קיום הדיון הזה, ואני לא חושבת שדווקא את זה היא צריכה לספוג.

מיכל (מיקי) חיימוביץ': חברת הכנסת תמר זנדברג, בבקשה.

תמר זנדברג: תודה, גברתי היושבת ראש.

תמר זנדברג: קודם כל, אני רוצה להצטרף לברכות ולדברי הברכה ממך.

תמר זנדברג: נדירים חברי הכנסת וחברות הכנסת שנוגעים ומתעמקים בנושא אחד שהכי קרוב לליבם ובצורה כל כך טובה.

תמר זנדברג: הייתה לי הרבה ביקורת וחוסר הסכמות עם המפלגה שלך ועם הרבה מהדברים, אבל נדירים המצבים שבהם אפשר לראות שהלב נמצא על השולחן כמו במקרה שלך.

תמר זנדברג: זה ממש היה בולט וכל הכבוד ואת תחסרי, במיוחד בתפקיד הזה.

תמר זנדברג: לגופו של הדיון, אני רוצה ממש טלגרפית לעבור בצורת פירמידה מהאירוע הנקודתי לכללי, ואני מניחה שרק חלק מהדברים ימוצו כאן בדיון, אבל זה כן חשוב.

תמר זנדברג: אחד זה שכבר קרה המשבר, האירוע עצמו, וזה תוכנית הניקוי.

תמר זנדברג: אני חושבת שמתנדבים זה חובה במקרה כזה, אבל גם תוכנית קליטת המתנדבים, הכשרה שלהם ומוכנות גם בזמן שגרה לזמן חירום.

דויד יהלומי: זה חלק מהתוכנית.

תמר זנדברג: כאשר זה קורה כבר ומגיע לחופים, איך עושים, מתי, האם בשבת.

תמר זנדברג: הייתה תחושה שקצת רודפים אחרי הזנב.

תמר זנדברג: כמובן כולל תקציב לניקוי ופריסת תוכניות הניקוי כשזה כבר קרה.

תמר זנדברג: דבר שני זה האם היה אפשר למנוע.

תמר זנדברג: אני לא בטוחה ואני לא יודעת שאי אפשר היה למנוע, או לפחות שאי אפשר היה למנוע לגמרי, לפחות שאי אפשר היה לזהות בזמן, לפחות שאי אפשר היה להיערך אפילו לא ברמה של תוכנית מגירה שיושבת לחירום, אלא ברמה של מספר ימים קודם לכן.

תמר זנדברג: אני מבינה שזה עדיין נמצא בחקירה ואני חושבת שזה בהחלט חלק מההיערכות.

תמר זנדברג: הדבר השלישי זה ההיערכות הקבועה, זאת אומרת כשקיימת תוכנית כזאת מה היא כוללת ומאיפה היא מגיעה.

תמר זנדברג: כאן אני מדברת באופן כללי על הטיפול שלנו בנושא הים והחופים.

תמר זנדברג: חסרה לנו מאוד רשות ים וחופים, חסרה לנו מאוד תוכנית מתאר לים והחופים, חסר לנו מאוד חוק אזורים ימיים.

תמר זנדברג: הים והחופים שלנו, שזה משאב אדיר במדינת ישראל, יש לו המון שימושים כלכליים, פנאי, בריאות, טבע, דיג, כל הדברים האלה.

מיכל (מיקי) חיימוביץ': המים שאנחנו שותים.

תמר זנדברג: כמובן.

תמר זנדברג: חסרה לנו מאוד תוכנית לאומית לנושא הזה שתעוגן בחוק.

תמר זנדברג: היו כאן בכנסת כמה הצעות, חלקן טובות יותר, חלקן טובות פחות, חלקן מקיפות יותר וחלקן פחות.

תמר זנדברג: אבל חסרה לנו התמודדות ממשלתית ברמת רשות לאומית עם תקציבים וסמכויות בחוק להתמודדות עם כל נושא הים והחופים, שהוא חלק אדיר במדינת ישראל.

תמר זנדברג: זה כל רצועת החוף והים שלנו.

תמר זנדברג: אני לא נכנסת פה לכל נושא מבקר המדינה וכדומה.

תמר זנדברג: הדבר הרביעי והאחרון, ואולי החשוב ביותר לטווח הארוך – העולם, ובתוכו מדינת ישראל, לא יכול להמשיך להתבסס על דלקים פוסיליים מזהמים לאורך זמן.

תמר זנדברג: הזיהום הזה נובע מדלק, מנפט.

תמר זנדברג: דרך אגב, זה כולל בתוכו גז, אולי במידה פחותה.

תמר זנדברג: אנחנו בעולם שיש קידוחי גז בים התיכון, שבסופו של דבר גם הוא משאב מתכלה מזהם, לא נטול זיהום, והיכולת שלנו להציג תוכנית אמיתית שיש בה גם יעד אמיתי וגם עמידה אמיתית באנרגיה מתחדשת במדינה שטופת שמש כמו שלנו, במדינת הייטק וגרינטק וקלינטק כמו שלנו, חייבת להאיץ וחייבת להיות הרבה יותר רצינית.

תמר זנדברג: זה נוגע לא רק למשרד להגנת הסביבה, זה כמובן נושא לאומי במשרד האנרגיה וכו', אבל בסופו של דבר כשמסתכלים לטווח הארוך הנפט והזיהום שבסופו של דבר מגיע לקצה של זיהומים כאלה מתחיל בשימוש הזה, ולכן כתוצאה מאירוע כזה צריך להכין את תוכניות המוכנות ותוכניות הניקוי, אבל בסופו של דבר אנחנו חייבים לדבר גם על הפחתת השימוש בדלקים ובגז.

תמר זנדברג: תודה.

מיכל (מיקי) חיימוביץ': בהחלט.

מיכל (מיקי) חיימוביץ': תודה רבה.

מיכל (מיקי) חיימוביץ': חברת הכנסת קרן ברק.

קרן ברק: קודם כל, אני מצטרפת לפרידה ממך, יושבת-ראש הוועדה.

קרן ברק: גם אם לא תמיד ראינו עין בעין את כל הדברים, אין ספק שהמסירות שלך לנושאים האלה היא חשובה מאוד מאוד, ואני חושבת שזה היה בתקופה שהנושאים היו קריטיים והם גם קודמו.

קרן ברק: אני מצטרפת לתשבחות ולפרידה.

קרן ברק: אני מוסיפה תשבחות לשרה.

קרן ברק: אני גם גרה בתל אביב וגם גדלתי בחיפה, וכל רצועת החוף של האזור ההוא התמלאה בזפת.

קרן ברק: בימים האלה הייתי שם דווקא, אז באמת ההתנהלות המהירה של כל המתנדבים, וכל החברים שלי יצאו לשטח מאוד מהר ועם כל הלב.

קרן ברק: אפילו שקלתי להצטרף לצלילות, אני עוד אולי אעשה את זה.

קרן ברק: אם אני מחלקת את זה לשניים, זה התארגן והתנהל מאוד מהר, לא כדי להתחנף אבל אני חושבת שזה שאת היית שם במקום הנכון וידעת לנהל את האירוע הזה כמה שיותר מהר כדי שזה יהיה מהיר ויעיל ומנוהל בכל זירה אפשרית, זה היה מאוד חשוב.

קרן ברק: אני מצטרפת לביקורת בשאלה איך מונעים דבר כזה, כי זה מסוג הדברים שהנזק כבר נעשה.

קרן ברק: הרי לא נוכל לתקן את הטבע שנהרס, וכואב הלב ואתה נחרד לגבי המראות האלה ואתה אומר, מה עושים עם זה?

קרן ברק: אבל איך אנחנו מונעים את הפעם הבאה?

קרן ברק: לא שמענו עדיין את המומחים לעניין, אבל בחוויה לפחות שלנו כציבור, כמו שאת אומרת, זה יכול להיות כמו תאונת פגע וברח.

קרן ברק: זה יכול להיות פגע וברח שנשארת ולקחת את האחריות, וזה יכול להיות פגע וברח שהוא ברח, ובשני המקרים התאונה קרתה.

קרן ברק: ואתה אומר, איך זה יכול להיות שבעולם הטכנולוגי הזה ובקדמה הזאת אנחנו לא יודעים מה קרה שם, וזה בעיני משהו שאנחנו חייבים לחשוב עליו קדימה, ולו רק בשביל שאם מישהו יודע שזה כל כך קל לברוח מאחריות אז באמת זה יכול להיות במזיד בפעם הבאה וזה כן יכול להיות פיגוע אמיתי, כי הוא רואה שהוא גם עושה את זה וגם לא נתפס.

קרן ברק: לכן אנחנו צריכים הפעם להביא נתפסים ונענשים, ושזה לא יקרה יותר.

מיכל (מיקי) חיימוביץ': תודה רבה, חברת הכנסת ברק.

מיכל (מיקי) חיימוביץ': חבר הכנסת עופר כסיף, בבקשה.

עופר כסיף: תודה רבה.

עופר כסיף: אני גם רוצה להצטרף לברכות.

עופר כסיף: אני מציע שאולי נחגוג את זה, צריך להיות בר בכנסת, וניפרד כמו שצריך.

עופר כסיף: גם לי אישית יש נוסטלגיה לחופים.

עופר כסיף: אני לא יודע לגבי אופיר, למדנו באותו בית ספר, אני הייתי בורח מבית הספר לחוף הים.

אופיר פינס: חוף פלמחים או ראשון?

עופר כסיף: פלמחים, בטח.

עופר כסיף: כרגע אין בית ספר, שהילדים יוכלו לבלות בים ולשמור על החוף.

עופר כסיף: יש לי כמה שאלות.

עופר כסיף: אני לא אומר שום דבר בסימן קריאה, רק בסימן שאלה.

עופר כסיף: שאלה ראשונה, פורסם בתקשורת ביום האסון שכבר עשרה ימים לפני זה זוהה באמצעות לוויין כתם שמן, ושהיה אפשר לעצור אותו ולמנוע את הזיהום.

עופר כסיף: נאמר על זה הרבה, היו על זה ראיונות גם עם אנשי מקצוע.

עופר כסיף: השאלה היא אם אכן ידעו מראש.

עופר כסיף: בהנחה שידעו מראש, מה עשו ומדוע לא עשו.

עופר כסיף: שאלה שנייה, בהמשך לדברים של חברתי חברת הכנסת זנדברג רוצה לשאול לגבי החוק.

עופר כסיף: זה עומד על הפרק מ-2008, זה 13 שנה.

מאיה יעקבס: ב-98' התחילו לדבר על זה.

עופר כסיף: עוד יותר טוב.

עופר כסיף: תודה על התיקון.

עופר כסיף: למה זה תקוע?

עופר כסיף: למה לא מקדמים את החוק?

עופר כסיף: דבר שלישי, אני כמובן מצטרף לדברים שנאמרו קודם, לא אחזור עליהם, אבל לגבי עצירת קידוחי נפט וגז בים.

עופר כסיף: האם אתם מתכוונים לעשות איזושהי פעולה כדי לעצור את הסכנה הממשית הזאת?

עופר כסיף: אפרופו פלמחים, להתחיל בהתחייבות מראש לא להתחיל את הקידוח המתוכנן בפלמחים.

עופר כסיף: תודה.

מיכל (מיקי) חיימוביץ': תודה רבה.

מיכל (מיקי) חיימוביץ': חברת הכנסת מיכל קוטלר וונש, בבקשה.

מיכל וונש: תודה רבה, גברתי היושבת-ראש.

מיכל וונש: באתי כיוון שלא זכיתי לשבת פה מספיק, כי היו לי ועדות אחרות, רק כדי להוקיר ולהכיר בכך שכיושבת-ראש, מיקי, הבאת לשולחן הזה, ובכלל לכנסת, מחויבות לנושא כל כך חשוב לכל אזרחי מדינת ישראל, ולהביע הוקרה.

מיכל וונש: לא אני ולא את נהיה בכנסת הבאה, אבל באמת להביע על כך בשם אזרחי מדינת ישראל שמדובר בהפסד גדול לכולנו, לקול הצלול שלך בנושאים הללו.

מיכל וונש: אני לא רוצה לחזור על דברים שנאמרו פה, אבל מה ששוב ושוב עולה בכל מקום שאנחנו נוגעים הוא שאין תוכניות ארוכות טווח במדינת ישראל בשום דבר ועניין, וגם בנושא הזה יש פה קריאת השכמה שלצד הקורונה אנחנו נמצאים במעין תקופה שמחדדת עד כמה חייבים לשנות תפיסה במדינת ישראל מכיבוי שריפות, שאנחנו נדבר בעיקר על כיבוי השריפות היום, כך אני מניחה, בתוכניות ארוכות טווח.

מיכל וונש: ודיברו פה על מ-1998 שמנסים לקדם את הנושאים הללו.

מיכל (מיקי) חיימוביץ': יש החלטת ממשלה מ-2008 שמדברת בדיוק על זה.

מיכל וונש: ומ-1998 הניסיון לקדם חקיקה.

מאיה יעקבס: ב-1998 התחילו לדבר על זה, ב-2008 עברה החלטה.

מיכל וונש: גם כיו"ר הוועדה להתמודדות עם סמים ואלכוהול נפגשתי שוב ושוב בעובדה שאין תוכניות ארוכות טווח הוליסטיות שמתכללות את כל הגורמים, ודיברת על הוועדה הבין-משרדית שצריכה לקום, כמובן ביחד עם הארגונים האזרחיים.

מיכל וונש: חייב להיות תכלול של הנושא הזה, כי מה שהקורונה לימדה אותנו הוא שכאשר הקהילה המדעית הבין-לאומית יודעת לשתף פעולה, אז בתוך פחות משנה יודעים להתמודד עם אתגרים שהעולם לא ידע אותם, כמו מגפה.

מיכל וונש: אני מקווה שהכנסת הבאה תדע לתכנן באמת קדימה את האסונות הבאים, גם בים וגם מעבר להם, בכלל סביבתית במדינת ישראל.

מיכל וונש: שוב, רק להביע את תודתי, מיקי, והערכתי למחויבות בכלל בכנסת כחברת כנסת ובטח ובטח לנושא הזה.

מיכל (מיקי) חיימוביץ': תודה רבה לך.

מיכל (מיקי) חיימוביץ': רני עמיר, מנהל היחידה הימית במשרד להגנת הסביבה.

מיכל (מיקי) חיימוביץ': אגיד לכל מי שבזום, אני מקבלת את כל הפניות שלכם, אני באמת אשתדל לתת לכולם רשות דיבור במהלך הדיון הזה.

מיכל (מיקי) חיימוביץ': יש רבים וטובים שרוצים לדבר.

מיכל (מיקי) חיימוביץ': רני, אנחנו איתך.

מיכל (מיקי) חיימוביץ': סירה מאוד מרשימה מאחוריך.

רני עמיר: בוקר טוב לכולם.

רני עמיר: אני מבין שאנחנו בלחץ זמן, אנסה לתמצת ולהיות ממוקד עד כמה שניתן.

רני עמיר: אני רוצה לתת לכם תמונת סטטוס קצרה איך האירוע התחיל ואיך הוא מתגלגל ואיך אנחנו רואים את העתיד הקרוב והרחוק.

רני עמיר: האירוע התחיל ב-17 בפברואר, כולם יודעים.

רני עמיר: כולנו הופתענו, אבל היינו מוכנים, מכיוון שתוכנית החירום הלאומית התלמ"ת הידועה הייתה במקום, תוכניות מקומיות לרשויות המקומיות נמצאות, ולמעשה הפעלנו את התוכנית מיד כשהתחלנו לראות את גושי הזפת הנערמים בחופי הארץ.

רני עמיר: האירוע הוגדר שלב 2, הכוונה אירוע בינוני שהוא בין-מקומי.

מיכל (מיקי) חיימוביץ': מה מכריע שזה אירוע בדרגה 2 ולא 1?

מיכל (מיקי) חיימוביץ': כי מתקני ההתפלה לא נפגעו?

מיכל (מיקי) חיימוביץ': זה מה שקובע את ההבדל?

רני עמיר: קודם כל, האירוע הוא בין-מקומי, הוא פגע בכמה וכמה רשויות מקומיות.

רני עמיר: מיד בהתחלה ידענו שזה לא רשות אחת אלא כמה וכמה חופים.

רני עמיר: תוך שעתיים-שלוש כבר ידענו שכל הארץ צפויה להיפגע, ולכן זה אירוע בין-מקומי.

רני עמיר: אבל לא היה זיהום בים במובן של אפשרות לטפל.

רני עמיר: אני מזכיר, ה-17 באוקטובר זה עיצומה של הסערה, ארבעה מטר גלים גובה, רוחות.

רני עמיר: זה היה זפת, זה לא היה נפט נוזלי.

רני עמיר: לא הייתה סכנה מיידית צפויה.

רני עמיר: בגלל שהכול עף לתוך החופים אז לא הייתה צפויה סכנה מיידית לתחנות כוח למשל או לנמלים או למתקני התפלה, ולכן זה הוגדר כאירוע שלב 2.

רני עמיר: כמובן, כל הזמן תוך מעקב, ואנחנו תמיד שם.

מיכל (מיקי) חיימוביץ': האם היום אתם יכולים להגיד למה לא ראיתם את הכתם הזה בים?

מיכל (מיקי) חיימוביץ': כי אנחנו יודעים שהלוויינים ראו אותו.

מיכל (מיקי) חיימוביץ': יש תיעוד שלו.

רני עמיר: בנושא הזה אגיד בצורה הכי ברורה שאפשר, לא הייתה לנו שום התרעה ועד היום לא הייתה שום התרעה בעניין הזה מאף מערכת לוויינים לגבי זיהום ים במקום המתואר.

מיכל (מיקי) חיימוביץ': אבל אולי לא הייתה התרעה כי אנחנו לא חברים באיחוד האירופי, לא?

רני עמיר: אין קשר.

גילה גמליאל: אין שום קשר.

מיכל (מיקי) חיימוביץ': למה?

רני עמיר: אם זה היה קופץ במערכות, היינו מקבלים את ההתרעה הזאת בין אם דרך קפריסין וכל המדינות האחרות שאנחנו נמצאים איתן כחברים.

מיכל (מיקי) חיימוביץ': אבל הכתם הזה נראה מהלוויינים.

מיכל (מיקי) חיימוביץ': יש מישהו שסוקר את הלוויינים האלה, שהתפקיד שלו זה לראות?

גילה גמליאל: תנו לו להסביר, התמונה תתבהר לחלוטין.

גילה גמליאל: קצת סבלנות.

רני עמיר: מה שאני מנסה לומר זה שבאופן עקרוני אנחנו אמורים לקבל התרעות על זיהום ים ככל שזה קורה מכל הגופים ומכל אדם, מכל כלי שיט, בוודאי ממדינות ומארגונים, במידה שיש זיהוי כזה.

רני עמיר: לא היה זיהוי כזה.

רני עמיר: מה שקרה הוא שבאותו יום, ב-17 בחודש, ביקשנו מכל הגורמים שאנחנו נמצאים איתם בקשר לבדוק לאחור האם הייתה איזושהי אינדיקציה לזיהום, ואכן קיבלנו שלוש אינדיקציות כאלה ששתיים מהן נשללו באותו לילה ואחת התאימה בדיוק לאירוע שקרה על פי הרצה של מודלים ביחד עם המכון לחקר ימי ואגמים.

רני עמיר: זאת אומרת, אנחנו למעשה קיבלנו את המידע הלווייני בדיעבד.

רני עמיר: לא הייתה התרעה.

מיכל (מיקי) חיימוביץ': יש איגוד שאנחנו לא חברים בו, לא משלמים דמי חבר.

רני עמיר: בתור מדינה שהיא לא אירופית, יש לנו זכות להיות בהסכם עם אמס"א.

מיכל (מיקי) חיימוביץ': שירות הניטור של האיחוד האירופי.

רני עמיר: היא עושה הרבה דברים, בין השאר יש לה גם מערכת לוויינים, והם כן יודעים לתת לנו שירות של התרעות.

רני עמיר: השירות הזה היה בתוקף עד לא מזמן, וההסכם שלנו איתם שונה חד צדדית.

רני עמיר: אגב, אין שום קשר לכסף.

מיכל (מיקי) חיימוביץ': שונה חד צדדית מטעמם?

מיכל (מיקי) חיימוביץ': הם פיטרו אותנו?

רני עמיר: מטעמם.

רני עמיר: הם שינו פשוט סעיפים מסוימים בהסכם ואנחנו היינו צריכים לבחון אותו מחדש.

תומר רוזנר: הסכם אי אפשר לשנות חד צדדית.

תומר רוזנר: עד כמה שאני יודע בשנה ראשונה במשפטים, הסכם זה משהו שיש בו שני צדדים.

גילה גמליאל: כדי להאריך אותו יש להם הגדרות אחרות.

גילה גמליאל: ההגדרות נבדקות משפטית, אבל זה לא מה שהעיב על הנושא.

מיכל (מיקי) חיימוביץ': גברתי השרה, זה חשוב מאוד, כי אנחנו רוצים לדעת שזה לא יכול לקרות שוב.

מיכל (מיקי) חיימוביץ': ואם אנחנו עדיין לא מנויים באותו שירות, אז לא נדע.

גילה גמליאל: ראשית, זה כן מתקדם.

גילה גמליאל: ברגע שהלשכה המשפטית תסיים את ההיבטים המשפטיים בהקשר הזה זה יהיה.

גילה גמליאל: אבל זה לא הנושא שפגע כהוא זה בפוטנציאל קבלת ההתרעה לגבי המקרה דנן.

מיכל (מיקי) חיימוביץ': נשמע לי שזו בדיוק הסיבה שלא קיבלנו.

גילה גמליאל: רני יסביר לכם בצורה מדויקת, כי זה ממש לא.

יצחק בן דוד: גם אם הייתה אינפורמציה בידיים של אמס"א, היא חייבת לדווח לנו.

יצחק בן דוד: אבל גם אצלם לא הייתה האינפורמציה הזאת, ועד שלא ביקשנו מהם לחקור הם לא גילו את הכתם.

תמר זנדברג: תסבירו מה זו ההתרעה.

תמר זנדברג: הכתם צולם בלוויין, אבל לפני האסון הצילום לא היתרגם להתרעה על אסון.

תמר זנדברג: זו הכוונה?

יצחק בן דוד: בדיוק, גברתי.

תמר זנדברג: זאת אומרת, הוא צולם אבל לא הובן שמדובר באסון מתקרב.

יצחק בן דוד: אפילו אם היה רק חשש הם היו צריכים לדווח לנו על זה, והם לא דיווחו עד שלא פנינו אליהם.

תמר זנדברג: באף מדינה לא הובן שהכתם שרואים הולך להיתרגם לאסון?

גילה גמליאל: בדיוק.

גילה גמליאל: לא הייתה התרעה למפגע של זיהום ים.

מאיה יעקבס: לא ראו את הכתם, רק בדיעבד.

מיכל (מיקי) חיימוביץ': מה ישתנה עכשיו כשההסכם הזה יחודש?

מיכל (מיקי) חיימוביץ': מה יקרה להבא?

רני עמיר: בדיעבד לא היה משתנה כלום, זה מה שאני מנסה להבהיר.

רני עמיר: גם אם היה לנו הסכם במקומו, הסיכוי שלנו לקבל איזושהי התרעה מוקדמת לא היה, כי פשוט לא הייתה התרעה.

רני עמיר: במקרה הטוב היינו מקבלים אינדיקציה של אותו משולש.

מיכל (מיקי) חיימוביץ': בראיונות ובכתבות בשבועיים האחרונים היו לא מעט מומחים שטענו שהוצעו למשרד להגנת הסביבה כל מיני אלמנטים היום שיש חיישנים טכנולוגיים שכן יכולים לתת את האינדיקציה הזאת על זיהום בים לפני שהוא מגיע לחופים.

רני עמיר: אני רוצה להגיד על זה משהו, כי זה חשוב וזה גם הולך לכיוון התוכניות בעתיד.

רני עמיר: קודם כל, אין ספק שידיעה מוקדמת עוזרת.

רני עמיר: בעקבות ידיעה מוקדמת שאנחנו מקבלים אנחנו יכולים להיערך, אנחנו יכולים לשקול האם להוציא כלים לים.

רני עמיר: יש הרבה דברים שאפשר לעשות כדי למזער את הנזק, לא כדי למנוע אותו.

רני עמיר: אלה שני מונחים שונים.

רני עמיר: בהחלט אנחנו מדברים על זה, ויש לנו אפילו תוכנית שכתבנו יחד עם משרד האנרגיה על חקר ימים ואגמים, להקים מערכת רדאר חופית שלא תהיה סמוכה על לוויינים.

רני עמיר: יש כל הזמן זיהויים, ובסופו של דבר כשבודקים מסתבר שזה עננים, זה דגים, זה רחף, זה אצות.

רני עמיר: יש הרבה מאוד אפשרויות ללוויין לטעות.

רני עמיר: לכן אנחנו בונים על מערכת חופית, וזה לדעתנו הכיוון.

רני עמיר: זה עניין כמובן תקציבי ותקנים.

מיכל (מיקי) חיימוביץ': האם אתם יודעים את העלות של מערכת כזאת ולוח זמנים, מתי למדינת ישראל יכולה להיות מערכת כזאת?

גילה גמליאל: זו בדיוק הוועדה של דויד שתדאג לתכלל את הדברים הכי נכונים והכי מתקדמים טכנולוגית על מנת שיהיה ניתן ליישם אותם בפועל.

גילה גמליאל: זו הסיבה שחשוב לי להעלות את הצעת החוק.

רני עמיר: זה לא הרבה כסף.

רני עמיר: למעשה זה מיליונים עד עשרות מיליונים בסך הכול, לא משהו שמדינת ישראל לא יכולה לעמוד בו, ואנחנו בהחלט רוצים לדחוף את זה לכיוון הזה.

רני עמיר: אגב, בתוכנית הניטור הלאומית החדשה, החלטת ממשלה מלפני שנתיים בערך, זה הוצג אבל נפסל בגלל שלא היו תקציבים.

רני עמיר: אנחנו בהחלט חושבים שקיבלנו פה התרעה מוקדמת לאירוע סופר גדול בסדר גודל גדול יותר שיכול לקרות, ואליו בהחלט כדי שנהיה ערוכים יותר.

מיכל (מיקי) חיימוביץ': איך ב-17 בפברואר כבר ידעתם שאין נפט ודלק כבד ליד מתקני ההתפלה ותחנות הכוח?

מיכל (מיקי) חיימוביץ': מי בדק את זה בכלל?

מיכל (מיקי) חיימוביץ': איך החלטתם שזה אירוע מספר 2 ולא 3?

רני עמיר: לא ידענו בוודאות שום דבר באותו יום, כי אני מזכיר, הייתה סערה.

מיכל (מיקי) חיימוביץ': אז למה לא להכריז על אירוע חמור מאוד?

מיכל (מיקי) חיימוביץ': אגב, בתוכנית הלאומית שלכם יש תרשים זרימה מה צריך לעשות במקרה של זיהום ים גדול.

מיכל (מיקי) חיימוביץ': אגב, הדבר הראשון שצריך לעשות פה זה למנות מפקד.

מיכל (מיקי) חיימוביץ': מי היה מפקד האירוע הזה?

רני עמיר: אני מהתחלה ועד הרגע.

גילה גמליאל: אמרנו לך, הוקם חמ"ל.

גילה גמליאל: יש כל מי שצריך.

מיכל (מיקי) חיימוביץ': אומרים פה שלא כולם ידעו שאתה היית המפקד.

רני עמיר: אני לא יודע מי לא ידע, אבל בסדר.

רני עמיר: אני לא אחראי על זה.

תמר זנדברג: מי עוד יושב בחמ"ל חוץ מהמפקד?

גילה גמליאל: היו גם הנציגים של הרשויות.

מיכל (מיקי) חיימוביץ': אני יודעת שעבדת לילות כימים ואני מעריכה מאוד את העבודה הקשה.

מיכל (מיקי) חיימוביץ': אבל אם אני עד היום, כיושבת-ראש ועדת הפנים והגנת הסביבה, לא ידעתי שרני עמיר הוא מפקד האירוע ואין חמ"ל מסודר שהוציא הודעות פעמיים ביום, העיתונאים היו צריכים לרדוף אחריכם.

גילה גמליאל: כפי שאמרתי בתחילת דבריי, אם הייתם מקשיבים, החמ"ל מתכנס מדי יום, אני באופן אישי כל ערב בדיונים עם כל נציגי החמ"ל.

גילה גמליאל: צירפנו לחמ"ל, מלבד את רני ובנדא והמנכ"ל, את אופיר פינס, את אקואושן, את נציגי ראשי הרשויות, את אסיף ואת משה פדלון, וכל גורמי המקצוע הרלוונטיים.

גילה גמליאל: אמרתי לכם, אתם רוצים לרדת לרזולוציה טכנית אז אפשר גם את זה לעשות.

גילה גמליאל: רני, רד לרזולוציה טכנית.

תמר זנדברג: מה זה רזולוציה טכנית?

גילה גמליאל: שתדעו מי האנשים, מה השמות.

גילה גמליאל: קדימה, זה מעניין את חברי הכנסת.

תמר זנדברג: לא הבנתי את הזלזול ואת הציניות.

תמר זנדברג: התפקיד שלנו הוא לשאול שאלות ולדעת איך נוהל האירוע.

תמר זנדברג: אגב, כמו שהוא אומר שזה רק קדימון לאירוע הרבה יותר גדול, אז הזלזול והציניות הם לא במקום, גברתי השרה.

תמר זנדברג: אנחנו נותנים כבוד לך ולאנשי המשרד.

גילה גמליאל: גם אני, באהבה, אבל תנו לו לדבר.

גילה גמליאל: אתם לא נותנים לו להציג אפילו דקה בלי 20 שאלות.

גילה גמליאל: כשהוא יסיים תשאלו את כל השאלות ויהיה לכם קל יותר להבין.

רני עמיר: השאלות שלכם הן שאלות לגיטימיות לגמרי ואני רוצה לענות עליהן בצורה הישירה ביותר.

רני עמיר: חדר המצב שלנו ערוך ומוכן למצבים כאלה.

רני עמיר: אני רוצה להדגיש, אנחנו מתרגלים את המצב הזה כבר מאז שאני זוכר את עצמי, בטח מ-2008, הזמן שעברה התוכנית הלאומית למוכנות ותגובה להחלטת הממשלה.

רני עמיר: אנחנו לא רק מתרגלים את עצמנו בים וביבשה, אנחנו גם מתרגלים את הרשויות המקומיות שכולן יודעות שיש להן תוכנית חירום ואיך פותחים ואיך עובדים ומה צריך לעשות.

רני עמיר: בקיצור, העסק הזה עובד בצורה לא רעה בכלל, אפילו להפתעתי.

רני עמיר: יש פה צוות שלם של היחידה הארצית להגנת הסביבה הימית, שכולם, 33 עובדים של היחידה, מגויסים לטובת העניין הזה מהרגע הראשון.

רני עמיר: בנוסף יש לנו עזרה מהמשטרה הירוקה שלנו, שהם חלק מחדר המצב, מהמחוזות שלנו, מהמטה של המשרד להגנת הסביבה, כמובן השרה והמנכ"ל שנותנים גיבוי ונמצאים כל הזמן.

רני עמיר: יש לנו עזרה ממשרד הבריאות, מרשות הספנות והנמלים, מחקר הימים והאגמים, כמובן אקואושן שמרכזים את כל עבודת המתנדבים וראויים לשבח נוסף בעניין הזה.

רני עמיר: יש פה חדר מצב שמתנהל פחות או יותר מהרגע הראשון.

רני עמיר: אני רוצה להגיד עוד משהו, ביושר לגמרי.

רני עמיר: לא קורה אירוע באף מדינה שכולם מוכנים ומאפס למאה בשנייה אחת העסק עובד ללא תקלות.

רני עמיר: אבל בין זה לבין להגיד לא הייתם מוכנים, העסק לא מנוהל, יש מרחק רב.

עופר כסיף: אי אפשר להתעלם מביקורת של מומחים.

רני עמיר: מפאת חוסר הזמן נקפוץ ישר למצב החופים.

רני עמיר: אני מקווה שאתם רואים את המצגת.

רני עמיר: פיתחנו בזמן שיא, בזמן אמת, רמזור חופים.

רני עמיר: כמו שיש רמזור הקורונה יש לנו גם רמזור חופים עם חמש דרגות זיהום.

מיכל (מיקי) חיימוביץ': נקווה שהוא יעבוד טוב יותר מרמזור הקורונה.

רני עמיר: המעקב מתבצע למעשה יום יום על ידי כל המתנדבים שלנו, על ידי היחידות שלנו.

רני עמיר: זה פיתוח שלנו של רמזור החופים.

רני עמיר: החופים מתחלקים מבינוני כבד, שזה אדום, דרך בינוני כתום, כתום בהיר זה קל בינוני, צהוב זה קל, וקל מאוד זה כחול.

רני עמיר: זה נכון לאתמול.

רני עמיר: זה כמובן מפורסם באתר שלנו.

רני עמיר: הרשויות המקומיות וכל החברים בחדר המצב מקבלים עדכונים והנחיות בכל יום של האירוע.

רני עמיר: אתמול יצאה הנחיה מספר 11, עם כל העדכונים, עם כל ההנחיות, עם כל ההוראות, עם כל מה שצריך להיזהר ממנו ומה שצריך לשים עליו דגש, וכך אנחנו מתנהלים תוך כדי שמירת שקיפות באמצעות אתר האינטרנט שלנו על רמזור החופים.

רני עמיר: אתם רואים שלאט לאט החופים, במיוחד הדרומיים, מתחילים לקבל את הצבע הכחול.

רני עמיר: צהוב בהיר הוא השולט, כחול מתחיל לאט לאט להתייצב.

רני עמיר: וכמו שגם אמרה השרה קודם, אנחנו בהחלט דוחפים חזק מאוד שבמהלך השבוע-שבועיים הקרובים, ובוודאי עד ה-21 בחודש, פתיחת עונת הרחצה, החופים יוחזרו לציבור.

אופיר פינס: צריך להגיד שזה מדגם של החופים, זה לא כל החופים.

מיכל (מיקי) חיימוביץ': נכון.

מיכל (מיקי) חיימוביץ': אתמול בחוף גדור ראיתי תמונות מזעזעות.

רני עמיר: נכון.

רני עמיר: זה לפחות חלק ממה שראיתם אתמול.

רני עמיר: יש עדיין גושים, לפעמים בגודל של כדורי טניס, לפעמים בגודל של אבטיח.

רני עמיר: באזור הרדוד קרוב מאוד לחוף זה זפת כבדה שנהייתה יותר כבדה מהמים והיא שוקעת, ואנחנו צופים שמדי פעם יהיה לנו עוד בחלק מהחופים.

רני עמיר: אנחנו גם מתכננים מבצעי צלילה מיד כשנוכל לפתוח את המים ולהיכנס.

מיכל (מיקי) חיימוביץ': מה מונע, איכות המים?

מיכל (מיקי) חיימוביץ': העובדה היא שהיום הם מזוהמים בשאריות של נפט ואתה לא רוצה שאנשים יצללו שם?

מיכל (מיקי) חיימוביץ': אני רואה מלא אנשים בים, אגב, בתוך המים.

רני עמיר: חקר ימים ואגמים עשו בדיקה של כל החופים במים עצמם, ואנחנו מצפים לקבל את התוצאות ממש בקרוב, היום או מחר.

מיכל (מיקי) חיימוביץ': את אותם גושים שאתם מזהים עכשיו במים הרדודים אין דרך לשאוב לפני שהם מגיעים לחול?

מיכל (מיקי) חיימוביץ': אין טכניקה כזאת?

רני עמיר: לא, אין טכניקה כזאת, בטח לא טכניקה יעילה.

רני עמיר: אגב, כל הטיפול בזפת החופים הוא טיפול ידני.

רני עמיר: זה הטיפול הכי טוב שיכול להיות וזו פרקטיקה שידועה בכל העולם.

רני עמיר: הדבר הטוב ביותר ואולי הסיזיפי ביותר והמורכב ביותר והארוך ביותר, זו עבודה ידנית.

רני עמיר: אבל במובן שלנו אין ספק שזאת העבודה הנכונה ביותר.

מיכל (מיקי) חיימוביץ': לגבי אותו כתם, אם היו רואים אותו בזמן, אם היו מגלים אותו ומנטרים אותו בזמן, אנחנו יודעים שיש כתמי נפט בעומק הים ששואבים אותם.

מיכל (מיקי) חיימוביץ': כלומר, אם זה היה מנוטר בזמן, האם אפשר היה לשאוב את כתם הנפט הזה לפני שהוא מגיע לחוף?

רני עמיר: בואו נשחק לשנייה את המשחק שהיינו יודעים ב-11 לחודש שיש אירוע.

רני עמיר: היה לוקח לנו בערך חצי יום להוציא לשם טיסת סיור כדי לבדוק שבאמת הדברים הם כאלה נוראיים, היה לוקח לנו לפחות עוד יום כדי להגיע לשם עם אונייה גדולה, אחת או שתיים שיודעת לשאוב את הדלק.

רני עמיר: לאוניות היו שני ימי עבודה, כי הסערה התקדמה, הם היו צריכים לחזור לחוף מהר מאוד.

רני עמיר: הנחת הבסיס הזאת מביאה אותנו למסקנה שהיינו יכולים לשאוב 15%, 20%, אולי 30% עם שתי אוניות שמגיעות מהר והיו עובדות נכון והכתם היה לא מפוזר מדי.

רני עמיר: יש כאן המון "אם" כדי להגיע למצב שבו היינו יכולים למזער קצת את האירוע, אבל בשום פנים ואופן לא למנוע אותו, לצערי הרב.

רני עמיר: לשאלתך האסטרטגית, זו בדיוק שיטת העבודה שלנו.

רני עמיר: אנחנו אמורים להיות בנויים לזיהוי מוקדם, ליציאה לים ולשאיבת הדלק הנוזלי כמה שיותר מהר.

מיכל (מיקי) חיימוביץ': והנה זה לא קרה.

רני עמיר: לזה עדיין אין לנו מספיק משאבים.

רני עמיר: אנחנו נסמכים לגמרי על קבלנים חיצוניים.

מיכל (מיקי) חיימוביץ': אז עכשיו אני רוצה שתסביר לנו מה בדיוק אתה צריך כדי שבפעם הבאה תוכל לטפל בדבר הזה לא ב-30% אלא ב-80%, בזמן.

מיכל (מיקי) חיימוביץ': כמה כסף חסר לכם?

מיכל (מיקי) חיימוביץ': הרי 45 המיליון האלה לא יעזרו.

מיכל (מיקי) חיימוביץ': מה מדינת ישראל צריכה כדי להיות ערוכה לדבר כזה?

רני עמיר: דבר ראשון, אנחנו בונים את התגובה שלנו לאירועים כאלה בים על שלוש רגליים.

רני עמיר: הרגל האחת זו תגובה של המוסדות שמתעסקים בים, הרגל השנייה זה קבלנים פרטיים והרגל השלישית, שהיא הצולעת כרגע, זו הרגל שלנו, של הממשלה.

רני עמיר: אנחנו צריכים, לשאלתך, שתי תחנות בנויות בחיפה ובאשקלון, אחת תתחיל להיבנות בקרוב מאוד, באשקלון, אבל התחנות האלה חייבות שיהיו להן צוותים מלאים, זאת אומרת לפחות עשרה אנשים בכל תחנה כזאת, שני כלי שיט שאחד מהם יודע לטפל ולהוציא שמן ולשאוב שמן מהים בכל תחנה, סירות פיקוח, אמצעים לשאיבה, כמובן אם אני חוזר למערכת ההתרעה המוקדמת שדיברנו קודם, הרדאר, ואז במצב כזה אני יכול להגיד שאנחנו לא יודעים למנוע או למזער כל אירוע, אבל אנחנו בסבירות גבוהה יודעים לעשות את המשימה הזאת של לצאת לים בזמן קרוב לאמת ולשאוב כמה שיותר דלק מהים כדי למזער את הנזק שיגיע לחופים.

מיכל (מיקי) חיימוביץ': וזה, סביר להניח, משהו שהמשרד מבקש כבר כמה שנים?

רני עמיר: ב-2008 עברה החלטת ממשלה.

רני עמיר: כתוב באותה החלטת ממשלה עשרה תקנים.

רני עמיר: קיבלנו אפס.

רני עמיר: ב-2014 קיבלנו התרעה נוספת די נכונה, הייתה החלטת ממשלה נוספת שאמרה תביאו את התקנים.

רני עמיר: קיבלנו אפס.

רני עמיר: ב-2012 היה סיכום עם האוצר שנקבל 11 תקנים, קיבלנו אפס.

רני עמיר: ב-2019 היה סיכום עם האוצר שנקבל שמונה תקנים, קיבלנו אפס.

מיכל (מיקי) חיימוביץ': יש לך עוד משהו?

מיכל (מיקי) חיימוביץ': כי זה ממש גורם לי רצון לשאול את נציגי האוצר מה קרה.

רותם ברמלי: אני מאגף תקציבים.

רותם ברמלי: אתייחס למה שרני אמר.

רותם ברמלי: בקרן לזיהום ים יש יתרות לא מבוטלות בכלל.

מיכל (מיקי) חיימוביץ': 121 מיליון שקל.

רותם ברמלי: זו בדיוק פעילות הליבה שלה.

רותם ברמלי: ב-2017 משרד האוצר הקצה כ-90 תקנים חדשים למשרד להגנת הסביבה.

רותם ברמלי: המשרד להגנת הסביבה יכול היה לבחור לשבץ אותם איפה שהוא רוצה, והוא לא בחר לשים אותם בקרן לזיהום ים.

רותם ברמלי: אז לומר שהאוצר לא תקצב זו אמירה לא נכונה.

רותם ברמלי: מצבת כוח האדם של המשרד להגנת הסביבה עלתה משמעותית בשנים האחרונות.

גילה גמליאל: פקידות אוצר, לפחות תציגו נתונים מדויקים.

רותם ברמלי: אלו סדרי עדיפויות של המשרד והמשאבים נמצאים.

גילה גמליאל: אתה מדבר שטויות וחבל שאתה גם מציג אותן בצורה כזאת.

גילה גמליאל: נציג אוצר, תראה את הנתונים, תעלה נתונים.

גילה גמליאל: לדבר יפה מאחורי מסכה זה נפלא, אבל איפה הנתונים שאתה מציג?

רותם ברמלי: אלה הנתונים.

גילה גמליאל: יש חסך תקנים במשרד להגנת הסביבה שהוא מעורר דאגה, ואת הדאגה הזאת אנחנו נציג ואנחנו נדרוש ואנחנו נקבל.

גילה גמליאל: הבעיה שמכיוון שאין משילות, שזה גם בעוכרנו, אנחנו גם נדאג לוודא שברגע שיהיה תקציב מדינה התקנים האלה יגיעו למשרד.

גילה גמליאל: אבל עד אז אל תספר סיפורי בלוף פה בוועדה.

יוראי להב-הרצנו: גברתי השרה, יכול להיות שאת יודעת נתונים אחרים.

יוראי להב-הרצנו: כמה עודפי תקציב יש בקרן הזאת?

גילה גמליאל: ראשית, אין עודפי תקציב בקרן הזאת.

גילה גמליאל: רני, תציג את התקציב של הקרן ותגדיר גם את הכספים, לאן הם מתועלים בכלל.

מיכל (מיקי) חיימוביץ': התקציב של הקרן לא אמור ללכת לתקנים של כוח אדם.

מיכל (מיקי) חיימוביץ': זה לא צריך להיות.

מיכל (מיקי) חיימוביץ': התקציב לא אמור ללכת לתקנים.

מיכל (מיקי) חיימוביץ': אנחנו גילינו שלא רק שהוא הולך לתקנים, אלא הוא הולך גם לתקנים שלא קשורים בכלל לים, אלא לפקחים של המשרד להגנת הסביבה.

תומר רוזנר: אפילו מזכירות.

מיכל (מיקי) חיימוביץ': אפילו מזכירות, נכון.

מיכל (מיקי) חיימוביץ': ואני לא מדברת כבר על פיצוי המכמורתנים, שבכלל לא הבנתי מה זה עשה בקרן לזיהום ים.

גילה גמליאל: מישהו כאן אמר מזכירות, ומכיוון שאני נשאלתי על הדבר הזה, אתם מציגים כל פעם מחדש נתונים שהם לא נכונים שאני לא יודעת מאיפה אתם מביאים אותם.

גילה גמליאל: אתם יכולים לבדוק, לשאול, נשמח לענות.

גילה גמליאל: אבל לא היו דברים מעולם.

יצחק בן דוד: אני רוצה להגיד משהו לעניין התקציב.

יצחק בן דוד: נכון שיש תקציב בקרן למניעת זיהום ים, אבל התקציב הזה צבוע לרכישת ציוד לטובת טיפול באירועי זיהום ים.

יצחק בן דוד: אבל אנחנו לא יכולים לרכוש את הציוד הזה כי אין לנו מי שיפעיל אותו, אין לנו התקנים, אין לנו מי שיתחזק אותו.

גילה גמליאל: אז מה אומרים להם באוצר?

גילה גמליאל: באוצר אומרים להם: בואו, תשתמשו בזה לתקנים.

גילה גמליאל: אבל אם יש להם התקנים ואין להם המתקנים, זה יוצר להם בדיוק את המורכבות.

גילה גמליאל: אנחנו מטפלים בנושא הזה על מנת למנוע, אבל בשביל זה היה צריך תקציב מדינה ותקנים.

מיכל (מיקי) חיימוביץ': כן, באמת היה צריך תקציב מדינה.

מיכל (מיקי) חיימוביץ': היה צריך אותו מזמן.

גילה גמליאל: נכון, ואתם בחרתם שלא לאשר.

מיכל (מיקי) חיימוביץ': אנחנו בחרנו?

מיכל (מיקי) חיימוביץ': בואי לא ניכנס לזה, אני מציעה.

מיכל (מיקי) חיימוביץ': יכולנו להיות עם תקציב ועם ממשלה.

מיכל (מיקי) חיימוביץ': אני רוצה לחזור אליכם, נציגי האוצר.

מיכל (מיקי) חיימוביץ': אנחנו יודעים כבר שנים שהמשרד להגנת הסביבה הוא משרד שסובל מייבוש טוטאלי של תקציבים.

מיכל (מיקי) חיימוביץ': אני נתקלת שוב ושוב בקוצר ראייה שלכם ובחוסר הבנה שברגע שאתם חוסכים, אתם גורמים נזק יותר גדול שיעלה יותר כסף לתקציב המדינה.

מיכל (מיקי) חיימוביץ': בסוף כולנו נשלם את זה.

מיכל (מיקי) חיימוביץ': אתם חוסכים ואחרי זה עולה לנו יותר ביוקר.

רותם ברמלי: את הנתונים על כוח האדם הצגתי בפניכם, אמרתי את המספרים.

רותם ברמלי: אני לא חושב שהנתונים האלה מעידים על ייבוש של המשרד להגנת הסביבה באיזושהי ראייה מאוד צרה של משרד האוצר.

מיכל (מיקי) חיימוביץ': זאת ראייה קצרת טווח.

מיכל (מיקי) חיימוביץ': זאת ראייה שרואה רק עכשיו את שנת התקציב הקרובה ולא רואה את הנזקים לאורך שנים.

מיכל (מיקי) חיימוביץ': ואם חס וחלילה יהיה פה זיהום אמיתי גדול, מטורף, אז לא יהיו לנו מים לשתות.

מיכל (מיקי) חיימוביץ': אתם מבינים את זה?

מיכל (מיקי) חיימוביץ': אתם מבינים את זה שהילדים שלנו עשרות שנים לא יוכלו לרחוץ בים?

מיכל (מיקי) חיימוביץ': אתם צריכים להתחיל להבין את זה עם כל מה שקורה בים.

גילה גמליאל: אתם צריכים להבין שלא היו דרישות יותר מדי מקודמיי בתפקיד.

גילה גמליאל: לא האמנתי לראות את זה.

גילה גמליאל: לא היו דרישות תקציביות, לא הייתה מלחמה על התקנים והרבה דברים לא נעשו.

גילה גמליאל: כמו שאתם רואים, אנחנו מצמצמים פערים בפרק זמן קצר על דברים שלא נעשו ואנחנו מטפלים בהם, אבל מה שנעשה זה אכן מחדל רציני בשנים האחרונות במשרד.

גילה גמליאל: אני אגיד אפילו בצורה יותר בוטה, הפקירו את עובדי המשרד להגנת הסביבה בכך שלא דאגו לצרכים שלהם על מנת להגן עליהם.

מיכל (מיקי) חיימוביץ': והפקירו את הסביבה ואת עתיד אזרחי מדינת ישראל.

גילה גמליאל: חד וחלק.

גילה גמליאל: מאז שנכנסתי לתפקיד עוד הצלחנו לצמצם פערים, כולל תקציביים, אבל לגבי תקנים אנחנו חייבים תקציב מדינה וצריך לקדם את הנושא.

גילה גמליאל: המשרד הזה זקוק כמו חמצן לכל כך הרבה תקנים גם לגבי נושא האכיפה.

גילה גמליאל: לא יכול להיות שמשטרה ירוקה נמצאת עם 30 תקנים.

גילה גמליאל: זו פשוט תעודת עניות ליכולת אכיפה של מפגעי סביבה.

גילה גמליאל: אבל אלה נושאים שאנחנו נדבר עליהם בהרחבה, ואנחנו כבר הצגנו אותם כמה פעמים.

גילה גמליאל: בתקציב המדינה נדאג גם ליישם אותם בדרישות שלנו.

מיכל (מיקי) חיימוביץ': אני רוצה שנשמע את הצד המוניציפלי.

מיכל (מיקי) חיימוביץ': אופיר פינס, בבקשה, תתחיל אתה.

מיכל (מיקי) חיימוביץ': נמצא אתנו גם ראש עיריית אשקלון שמבקש לדבר.

אופיר פינס: המכון שלי באוניברסיטת תל אביב ייסד את הפורום הזה, פורום ערי החוף, ב-2015.

אופיר פינס: היום היושב-ראש שלנו הוא יו"ר עיריית הרצליה משה פדלון.

אופיר פינס: אני רוצה להגיד שתי הערות.

אופיר פינס: קודם כל הערה לך, גברתי היושבת-ראש.

אופיר פינס: כיושב-ראש לשעבר, היה כיף לעבוד איתך.

אופיר פינס: את באמת מאוד מאוד מחויבת וחבל שהקדנציה לא אפשרה לך לעשות יותר.

אופיר פינס: אני רוצה להגיד לשרה גילה גמליאל – אני מכיר את גילה הרבה שנים, עבדנו ביחד בכנסת.

קרן ברק: אתה מסגיר את הגיל שלה.

אופיר פינס: מהרגע הראשון השרה גמליאל הנהיגה את האירוע מבחינת הממשלה, באופן אישי הגיעה לשטח, הגיעה לחופים, הגיעה לראשי הרשויות, כינסה את הוועדה.

אופיר פינס: היא ניהלה את כל האירוע ואני מעריך את זה.

אופיר פינס: אני חושב שזה יפה, אני חושב שזה מכובד.

אופיר פינס: זה לא אומר שאין ביקורת ולא אומר שהכול נכון.

אופיר פינס: לגבי המשאבים, ביקשנו מקדמות, קיבלנו מקדמות.

מאיה יעקבס: ביום חמישי.

אופיר פינס: כן.

אופיר פינס: אגב, יש עדיין רשויות שלא קיבלו את הכסף ממש לחשבון, אבל קיבלנו 25%.

אופיר פינס: אני חושב שזה גם נדיב.

אופיר פינס: 187 אלף שקלים לקילומטר, זה התקציב הכולל, מקדמות של 25%.

אופיר פינס: זה בסדר מבחינת השלטון המקומי.

אופיר פינס: זה מאפשר לנו התנהלות.

אופיר פינס: יחסית למה שהממשלה עושה זה כן מהר, ומהבחינה הזאת אני לא חושב שיש בעיה.

אופיר פינס: יש בעיות אחרות.

אופיר פינס: אני מצטרף לביקורת של החברים.

אופיר פינס: העובדה שהפושעים הסביבתיים האלו מסתובבים חופשי זה מקומם, זה מעצבן, זה בלתי נתפס.

אופיר פינס: העובדה שהתיאום הים תיכוני לא עובד ואף אחד לא זיהה את הכתם מראש – מי מבטיח לנו שמישהו יזהה את הכתם מראש?

אופיר פינס: אנחנו חשופים פה ברמה קיצונית.

אופיר פינס: אני רוצה להגיד משהו על פתיחת עונת הרחצה, כי זו הזדמנות אחרונה, כי אין ישיבת ועדה.

אופיר פינס: אנחנו ב-20 במרס אמורים לפתוח את עונת הרחצה.

אופיר פינס: אני אומר את זה לחברי הכנסת, אני אומר את זה לשרה, אנחנו היום ב-2 במרס, אין תקציב לנושא הזה עד היום בבוקר.

מיכל (מיקי) חיימוביץ': ראיתי שמנכ"ל משרד הפנים הפנה מכתבים גם למנכ"ל משרד הממשלה.

אופיר פינס: אולי לנציג האוצר תהיה בשורה בעניין הזה.

אופיר פינס: אנחנו אומרים בצורה מפורשת, לא תיפתח עונת הרחצה.

מיכל (מיקי) חיימוביץ': נציגי האוצר, אתם יכולים להגיד על זה משהו?

רותם ברמלי: אנחנו לא הצוות שמטפל בנושא הזה ספציפית.

מיכל (מיקי) חיימוביץ': אתה יכול עכשיו לסמס למי שעומד בראש הצוות הזה לבדוק מה קורה בנושא הזה?

מיכל (מיקי) חיימוביץ': אני אשמח.

מיכל (מיקי) חיימוביץ': תודה רבה.

אופיר פינס: אני רוצה להגיד תודה רבה לעשרות אלפי המתנדבים, לעמותות, לאקואושן, לצלול, לחברה להגנת הטבע ולאחרות.

אופיר פינס: אין ספק שזה אירוע שבו המתנדבים עשו עבודה נפלאה לצד מנהלי החופים ואנשי המקצוע ברשויות המקומיות בערי החוף.

אופיר פינס: אבל אין ספק שהייתה כאן פעולה מאוד מרשימה שחסכה הרבה מאוד נזקים.

אופיר פינס: משפט אחרון לגבי העתיד.

אופיר פינס: הפורום שלנו הוא פורום נחמד, אני חושב שאנחנו עושים דברים בסדר.

אופיר פינס: אבל אני חושב שצריך לעשות משהו הרבה יותר משמעותי.

אופיר פינס: אני חושב שצריכים להקים תאגיד חוף, תקראו לזה רשות חוף, תקראו לזה תאגיד רב רשותי, תקראו לזה אשכול חוף, תקראו לזה משמר החוף, תקראו לזה איך שאתם רוצים.

אופיר פינס: צריכים לייצר גוף עם ראייה כוללת.

אופיר פינס: זה לא רק המשבר הזה.

אופיר פינס: אני מדבר על עליית מפלס המים, מי מטפל בזה?

אופיר פינס: מה, כל עירייה תטפל בעצמה?

אופיר פינס: מישהו צריך לראות את הכול ולתת תשובות להכול.

מיכל (מיקי) חיימוביץ': אין ספק.

מיכל (מיקי) חיימוביץ': אנחנו רואים את זה עם מצוק הכורכר.

מיכל (מיקי) חיימוביץ': אין ספק, רשות ים שתתכלל את כל הדברים האלה.

אופיר פינס: צריך להקים תאגיד שייקח אחריות.

מיכל (מיקי) חיימוביץ': אני לא מתה על המילה תאגיד, אבל בסדר.

מיכל (מיקי) חיימוביץ': רשות ים וחופים.

תמר זנדברג: אגב, יש הדוגמה של הכינרת, איגוד ערים כינרת.

תמר זנדברג: זה שיפר מאוד את המצב.

תמר זנדברג: אין מה להשוות עם הים והחופים מבחינת הגודל, ההיקף, מספר הרשויות וכל השימושים.

מיכל (מיקי) חיימוביץ': נכון.

מיכל (מיקי) חיימוביץ': ראש עיריית הרצליה, מי שעומד בראש פורום ערי החוף, משה פדלון, בבקשה.

 << אורח >> משה פדלון: בוקר טוב, גברתי היושבת-ראש, מכובדי כולם, בוקר טוב לשרה, לחברי הוועדה.

 << אורח >> משה פדלון: אני ראש עיריית הרצליה ויושב-ראש פורום ערי החוף, 21 רשויות ומועצות אזוריות בחוף הים התיכון.

 << אורח >> משה פדלון: אני רוצה קודם כמה מילים, מיקי.

 << אורח >> משה פדלון: אני עוד אחזיר אותך למילואים בוועדה.

 << אורח >> משה פדלון: את חשובה לנו.

 << אורח >> משה פדלון: את בעיני מלח ארץ ישראל היפה וחבל שאת עוזבת.

 << אורח >> משה פדלון: באמת חבל.

מיכל (מיקי) חיימוביץ': תודה.

 << אורח >> משה פדלון: לעצם העניין, מכובדי, משבר האירוע התנהל כמבצע צבאי בפיקודו של רני עמיר.

 << אורח >> משה פדלון: כמו שלמדנו בבית הספר לפיקוד ומטה פו"מ.

 << אורח >> משה פדלון: מרגע פרוץ המשבר בוצעה הערכת מצב פעמיים ביום בראשות השרה גילה גמליאל או מנכ"ל המשרד וקיבלנו מעת לעת תמונת מצב עדכנית.

 << אורח >> משה פדלון: אני כיושב-ראש הפורום ביצעתי הערכת מצב ותיאום ציפיות יחד עם ראשי רשויות החוף ונציגיהם וגם סייענו בציוד לרשויות אחרות כיוון שהמצב הוא חירום וערבות הדדית.

 << אורח >> משה פדלון: אני רוצה לציין את שיתוף הפעולה המלא בין המשרד לרשויות ובין הרשויות לעמותת אקואושן, צלול וגם לרת"ג.

 << אורח >> משה פדלון: רת"ג עשה פה עבודה מצוינת.

 << אורח >> משה פדלון: בהרצליה וברשויות נוספות הוקמו חפ"קים, הופסקה עבודת העירייה וכולם ירדו לשטח לעבוד, מאות עובדי עירייה.

 << אורח >> משה פדלון: לגבי המתנדבים וחיילי צה"ל, היענות בלתי רגילה.

 << אורח >> משה פדלון: עם ישראל בגדולתו.

 << אורח >> משה פדלון: למתנדבים ולחיילים ניתנו הנחיות ברורות שהועברו על ידי המשרד להגנת הסביבה.

 << אורח >> משה פדלון: אני רוצה לציין שבמהלך המשבר ראשי הרשויות, המנכ"לים קיבלו עשרה פרסומים, עדכונים בכתב.

 << אורח >> משה פדלון: פינוי הזפת בוצע כמתוכנן מנקודות איסוף מיוחדות על ידי החברה לשירותי איכות הסביבה.

 << אורח >> משה פדלון: מנכ"ל החברה היה נוכח איתי בשטח בתחילת האיסוף.

 << אורח >> משה פדלון: לגבי השיפוי הכספי, זה הגיע לרשויות כבר ביום חמישי.

 << אורח >> משה פדלון: הישג בלתי רגיל לקבל מהמדינה תוך שבעה ימים כסף שיפוי, זה נדיר.

 << אורח >> משה פדלון: עד היום לא קיבלתי, כבר שלוש שנים, כספים לבתי ספר וגני ילדים בעיר.

 << אורח >> משה פדלון: אני חושב שהשיפוי הוגן וראוי לטיפול במפגעים וגם בעתיד.

 << אורח >> משה פדלון: אני רוצה לציין, וחשוב שהוועדה תדע, שבוצעו תרגולות ברשויות החוף לפני שלושה וארבעה חודשים, והיינו ערוכים גם באמצעים וגם בכוח אדם.

 << אורח >> משה פדלון: לסיכום, הערכה ותודה ויישר כוח למשרד להגנת הסביבה, לרשויות ולכל העוסקים במלאכה.

 << אורח >> משה פדלון: תודה מקרב לב.

מיכל (מיקי) חיימוביץ': תודה רבה לך.

מיכל (מיקי) חיימוביץ': אסיף איזק, ראש המועצה חוף כרמל, בבקשה.

אסיף איזק: צהריים טובים, היושבת-ראש, גברתי השרה וכל הצוות, מכובדי כולם.

אסיף איזק: אני חייב להגיד, מיקי, ברשותך, שאני באופן אישי מאוד מצטער שאת עוזבת.

אסיף איזק: אנחנו מרגישים שאת במקום הנכון.

אסיף איזק: זה לדעתי אובדן גדול לסביבה, אני מקווה שתמצאי את המקום להשפיע ולתרום.

אסיף איזק: אני רוצה להתחיל מהחלק הטוב.

אסיף איזק: האירוע נמצא בשליטה.

אסיף איזק: אני יושב-ראש איגוד ערים שרון כרמל, ראש המועצה האזורית חוף הכרמל.

אסיף איזק: 30% מחופי הים נמצאים במתחם שלנו, מעל 70 ק"מ.

אסיף איזק: רק בחוף כרמל 45 ק"מ.

מיכל (מיקי) חיימוביץ': נכון.

מיכל (מיקי) חיימוביץ': ואצלכם גם החופים היותר בעייתיים מהבחינה הזאת שאלה חופים סלעיים.

אסיף איזק: כמו שאמרתי, אמשיך ברוח הטובה, אצלנו החופים הכי יפים בארץ.

מיכל (מיקי) חיימוביץ': אני לא מתווכחת על זה.

אסיף איזק: הגענו להסכמה בוועדה, זו הצלחה.

אסיף איזק: כמו שאמרתי, האירוע נמצא בשליטה.

אסיף איזק: רני הראה את הצבעים, את הרמזור.

אסיף איזק: שיתוף הפעולה טוב עם המשרד מהרגע הראשון.

אסיף איזק: זה החלק הטוב.

אסיף איזק: אני חושב שהמטרה שאני שמתי לעיני בישיבה הזאת היא לשקף את המציאות כפי שאנחנו רואים אותה, כפי שאני רואה אותה.

אסיף איזק: אני חושב שהמדינה לא ערוכה לאסון בסדר גודל טיפה יותר גדול.

אסיף איזק: אפשר להבין בנימה המקצועית של רני את הדברים.

אסיף איזק: אני חושב שהמשרד רזה מדי, התקנים מעטים מדי ואנחנו לא ערוכים לאסון מהסוג הזה.

אסיף איזק: זו לא שאלה אם האסון הזה יהיה, השאלה מתי הוא יהיה.

אסיף איזק: אני קורא מהבמה הזאת להקים רשות ים, רשות חוף, בדומה למה שקורה בכינרת, רשות שתתכלל את כל הים.

אסיף איזק: הים זה משאב.

אסיף איזק: אנחנו עכשיו יוצאים אל הים, אם זה במגורים, אם זה בתשתיות.

אסיף איזק: זו לא שאלה, המדינה קטנה לנו.

אסיף איזק: אני חושב שצריך להישען על איגודי הערים המקצועיים שעושים עבודה מקצועית כזרוע ארוכה בתוך הים.

אסיף איזק: מבחינתי יש פה מחדל, יש פה בעיה קשה באיתור המוקדם.

אסיף איזק: אנחנו כשלנו, וצריך להגיד את האמת.

אסיף איזק: מדינת ישראל יודעת לאתר ספינת דייג שיוצאת מעזה.

אסיף איזק: אין שום סיבה שלא יהיו לנו היכולות לאתר כתם שמן בעשרות קילומטרים שמגיע אלינו ולא איתרנו את זה בזמן.

אסיף איזק: צריך להגיד את המציאות, זאת המציאות.

אסיף איזק: איתור מוקדם יכול היה למנוע את זה.

אסיף איזק: לדעתי זה כמעט אך ורק כי המשרד הוא רזה.

אסיף איזק: צריך להבין, זה אחד המשרדים החשובים שפועלים, ואני חושב שהשרה עשתה שינוי אדיר.

אסיף איזק: אני אומר את זה בכל הזדמנות.

אסיף איזק: זו שרה שמדברת סביבה ומבינה את המשמעות של זה.

אסיף איזק: אבל המשרד הוא רזה.

אסיף איזק: רני לא יכול להתמודד עם 11 פקחים.

אסיף איזק: המסמכים נמצאים וזה קורה לנו, כי זו לא שאלה של זמן, זה יקרה לנו.

אסיף איזק: אני חושב שפה החלופה היא איגודי ערים.

אסיף איזק: אנחנו כבר פה נפגע בעניין של ניטור ימים באמצעות מצופים.

אסיף איזק: גם מערכת רדאר חופית.

אסיף איזק: תעבירו לנו חלק מהסמכויות.

אסיף איזק: האיגוד עוסק בניטור, הוא גם יכול לעשות ניטור לכתמי שמן.

אסיף איזק: אנחנו נוכל להיות חלק ממערך הניטור והאכיפה.

אסיף איזק: זה מה שצריך לקרות.

אסיף איזק: ועדת המנכ"לים היא חשובה מאוד, אם לא ימוססו אותה.

אסיף איזק: הים זה משאב שאנחנו חיים ממנו, תרתי משמע, ואנחנו לא מתייחסים אליו בכבוד הראוי לו.

אסיף איזק: זה רק עניין של זמן שניתפס עם משהו למטה.

אסיף איזק: אני אומר לכם את זה כמי שחי על החוף.

אסיף איזק: זה גם התיירות, עוד לא דיברנו על הדבר הזה.

אסיף איזק: דבר שני, הסמכויות והאכיפה.

אסיף איזק: ההתפתחויות של הרשויות – אופיר מכיר את, משה מכיר את זה – הן עד 400 מטר בתוך הים.

אסיף איזק: אנחנו חושבים שהניטור והאכיפה והאחריות שלנו צריכה להיות בעומק הים.

אסיף איזק: צריך לשים את זה כנקודה בשיח של המנכ"לים.

מיכל (מיקי) חיימוביץ': בהחלט.

מיכל (מיקי) חיימוביץ': ולכן צריך את חוק אזורים ימיים, ולכן צריך שרשות הים תכלול גם את המים הכלכליים.

אסיף איזק: הבריטים לא חשבו על זה.

אסיף איזק: הסמכויות של הרשויות צריכות להיות עמוק יותר.

אסיף איזק: הרי אנחנו בסוף מטפלים.

אסיף איזק: דבר אחרון, אי אפשר לומר את מילות הסיכום בלי להגיד תודה ענקית לעם ישראל שהוכיח שוב שכאשר צריך אותו הוא נמצא.

אסיף איזק: אני שואל האם זה הפתרון, האם על זה צריך להישען.

אסיף איזק: להערכתי לא.

אסיף איזק: צריך לעשות את החפיפה הזאת עם יחידות הצבא הרלוונטיות, כי הן בסוף הכוח המהיר או הגל השני שמגיע אחרי הרשויות.

אסיף איזק: אנחנו נפרסנו פה ב-70 ק"מ חוף וסמכנו על מתנדבים.

אסיף איזק: אני חייב להזכיר גם את אקואושן, גם את רת”ג, גם את צלול שעשו עבודה יוצאת דופן בשיתוף פעולה איתנו, אבל זה לא מספיק.

אסיף איזק: אנחנו חייבים לתרגל את זה עוד אחרי שתקום רשות שתתכלל.

אסיף איזק: חסר פה גוף שמתכלל את האירוע לצבא, עמותות, רת”ג.

אסיף איזק: זה אירוע בסדר גודל שצריך להיערך אליו ואנחנו לא ערוכים לזה.

אסיף איזק: עם כל העבודה המצוינת של המשרד, אנחנו לא ערוכים לזה וזה מתחיל בתפיסת העולם שלנו שהמשרד להגנת הסביבה זה משרד שולי ורזה.

אסיף איזק: זה לא יכול להיות כך.

אסיף איזק: חייבים להתעורר.

מיכל (מיקי) חיימוביץ': תודה רבה לך.

מיכל (מיקי) חיימוביץ': ראש עיריית אשקלון, תומר גלאם, בבקשה.

תומר גלאם: גברתי היושבת-ראש, השרה גילה גמליאל, חברי וחברות הכנסת, האירוע שמתנהל הוא אירוע חמור מאוד מבחינתנו, ראשי הרשויות ברצועת החוף.

תומר גלאם: באותה נשימה אני רוצה להודות לכל הגורמים הרלוונטיים שנרתמו בצורה משמעותית ובזמנים די קצרים מזיהוי הסערה לטיפול במפגעים.

תומר גלאם: בראשית דבריי אני רוצה להודות לכל המתנדבות והמתנדבים.

תומר גלאם: דיברה על כך השרה, גם שוחחתי איתה רבות על זה והעליתי את זה מול גברתי היושבת-ראש, הנושא החמור ביותר של העיר אשקלון והנושא של קצא"א, של פארק הנפט הגדול במדינת ישראל.

מיכל (מיקי) חיימוביץ': אתה קורא לזה פארק.

מיכל (מיקי) חיימוביץ': ..

תומר גלאם: אני רוצה להבהיר לחברי הוועדה ולשרה שברגע שזה יקרה קחו בחשבון שהאסון שאנחנו חווים היום הוא טיפה בים.

תומר גלאם: כי ההיקפים גם היום גדולים.

תומר גלאם: העיר אשקלון הפכה להיות החצר האחורית של מדינת ישראל.

תומר גלאם: נכון שאנחנו מבינים שיש בעיה להעביר ולהעתיק למקומות אחרים.

תומר גלאם: אבל באותה נשימה, לא יכול להיות שעיר של 160,000 תושבים שגדלה בצורה משמעותית עם 32,000 יחידות ו-12,000 יחידות באוויר בהקמה, ברמה הביטחונית בין הגבוהות במדינת ישראל, בגלל הסיכון הביטחוני המורכב ביותר שיש היום במדינת ישראל, הן בקו הימי והן בנושא של הרקטות עתירות משקל, וראינו את זה גם בהחלטת הממשלה.

תומר גלאם: חייבים לשים לזה סוף.

תומר גלאם: אני מגיע ועדה אחרי ועדה ואני אמשיך להילחם בכל כוחי.

תומר גלאם: אבל אני קורא לכם.

תומר גלאם: אני מבין, הכנסת מתפזרת כל שנה וחצי.

גילה גמליאל: הלוואי כל שנה וחצי.

גילה גמליאל: ארבע מערכות בחירות בשנתיים.

תומר גלאם: גברתי השרה, מראש הממשלה, אנחנו לא נמשיך להיות החצר האחורית של מדינת ישראל לאחסון הגזים הרעילים וכל מערך הנפט של מדינת ישראל.

תומר גלאם: גרוע מזה, המחוקק קבע שפג הזיכיון של קצא"א.

תומר גלאם: עד היום מעל 400 דונם אנחנו רואים את הארנונה שמגיעה לנו כתושבים שבאותו מתחם יכולתי להקים עשרות מפעלים עתירי עובדים והכנסות לרשות, וגם בזה המדינה משפה את קצא"א ומגבה אותה.

תומר גלאם: הגיע הזמן לעשות לזה סוף.

תומר גלאם: אנחנו לא הפקר ולא שונים מתושבים אחרים במדינת ישראל.

תומר גלאם: לאחר הבחירות המאבק שלי יימשך.

תומר גלאם: אנחנו מבחינתנו לא רוצים את קצא"א.

תומר גלאם: מעדיפים שקצא"א לא תהיה.

תומר גלאם: אז כל המתקנים האסטרטגיים, חברת חשמל, דור, קצא"א, כולם מתנקזים בנקודה אחת מאוד משמעותית, בציר מאוד משמעותי מבחינה ביטחונית.

תומר גלאם: אני מציע לכם, חברי הוועדה, ולך השרה והיושבת-ראש, תנו את התקציבים.

תומר גלאם: לא צריך להקים עוד רשות ועוד רשות.

תומר גלאם: כל רשות יודעת לטפל באותם מפגעים.

תומר גלאם: אנחנו רואים את זה גם במהלך הקורונה.

תומר גלאם: האמינו לי שאם הייתה לי האפשרות והסנקציות שיש היום למשרד להגנת הסביבה, שהיו מעניקים לי כראש עיר מול קצא"א, לא היה אירוע אחד באשקלון, כי הייתי יודע לטפל בזה ישירות.

תומר גלאם: לא עם 30 פקחים שמסתובבים, ואני מבין גם את השרה, אבל אנחנו לא צריכים לחכות שיקלטו פקחים, שיעבירו עוד כוח אדם.

תומר גלאם: יש לנו עיבודים מדהימים במדינת ישראל שיודעים לעשות את העבודה.

תומר גלאם: אל תתנו כעת את הכלים, רק תנו לנו את האפשרות כמו שאנחנו יודעים להתמודד באירועים שכאלה.

תומר גלאם: אני מודה לך, היושבת-ראש, מודה לך השרה, ואני מודה לכל חברי הוועדה, מי שייבחר ומי שלא, להשמיע את קולו ולהצטרף למאבק של העיר אשקלון, שהוא כל כך צודק עבור תושבים מדהימים שמגלים חוסן ברמה הביטחונית.

תומר גלאם: אנחנו הולכים וגדלים ל-350,000 תושבים.

תומר גלאם: עכשיו זה תלוי בכולנו.

מיכל (מיקי) חיימוביץ': תודה רבה.

גילה גמליאל: אני חייבת להעיר לאוצר שטען שהמשרד קיבל 90 תקנים, שמהנתונים שנמצאים לפתחי מגורמי המקצוע המשרד ירד בשנים האחרונות ב-23 תקנים.

תמר זנדברג: עכשיו הוא יגיד לך שזה סדר עדיפויות וזו בעיה של המשרד.

אופיר פינס: בגלל זה אלקין התפטר.

גילה גמליאל: המחסור בתקנים במשרד זועק לשמים והוא יטופל ברגע שיהיה תקציב.

מיכל (מיקי) חיימוביץ': הוא בהחלט זועק לשמים.

רותם ברמלי: אני מסכים שאם יש בקשות נוספות של המשרד אנחנו נקיים עליהן דיון במסגרת דיוני התקציב.

גילה גמליאל: אנחנו בהחלט נקיים דיון.

גילה גמליאל: גם אם לא תרצו זה יהיה.

רותם ברמלי: לגבי הנתונים שהצגתי, הייתה ב-2017 תוספת של 90 תקנים.

גילה גמליאל: זה לא עבר.

גילה גמליאל: אתה צעיר, אז חבל שיקלקלו גם אותך.

מיכל (מיקי) חיימוביץ': ביררת לגבי התקציב של פתיחת עונת הרחצה.

רותם ברמלי: הצוות שמטפל בזה לצערי הרב לא ידע שזה יעלה בדיון הזה.

מיכל (מיקי) חיימוביץ': אבל הוא לא מטפל בזה רק ביום שלישי בין 09:00 ל-12:00.

רותם ברמלי: אני מציע שנבקש מהם השלמות והם יתייחסו לזה בכתב.

תומר רוזנר: שיעלו אותו בזום עכשיו.

תומר רוזנר: זה דבר שצריך לברר.

תומר רוזנר: מי זה האיש?

מיכל (מיקי) חיימוביץ': מי האיש במשרד האוצר שאחראי על התקצוב של פתיחת עונת הרחצה?

רותם ברמלי: זה צוות שאחראי על משרד הפנים.

תומר רוזנר: שצחי דוד יעלה לזום.

מיכל (מיקי) חיימוביץ': אפשר לבקש שצחי דוד יעלה לזום?

מיכל (מיקי) חיימוביץ': נשמח מאוד.

מיכל (מיקי) חיימוביץ': גברתי השרה, ראיתי את ההחלטה ואת הדוח המקיף מאוד של התוכנית הלאומית הזאת.

מיכל (מיקי) חיימוביץ': עשו פה עבודה מדהימה.

מיכל (מיקי) חיימוביץ': למה צריך עכשיו עוד החלטת ממשלה?

מיכל (מיקי) חיימוביץ': למה לא לקדם את החלטת הממשלה שכבר עברה?

גילה גמליאל: תראי את השנה שזה כתוב.

מיכל (מיקי) חיימוביץ': 2008.

גילה גמליאל: זו הסיבה.

מיכל (מיקי) חיימוביץ': זה 2014.

מאיה יעקבס: ב-2014 כתבנו עבודה על חוסר המוכנות.

גילה גמליאל: אבהיר כמה דברים.

גילה גמליאל: אנחנו כאן בשנתיים של ארבע מערכות בחירות.

גילה גמליאל: אין ספק שזה פוגע בציבור ובאזרחים, והנה אנחנו רואים את זה.

תמר זנדברג: מעניין איך הגענו למצב הזה.

גילה גמליאל: לא סביר שיוחלפו חדשות לבקרים שרים במשרדים.

גילה גמליאל: במקרה שלנו זה יצא לטובה, אבל באופן כללי זה יוצר מורכבות ובעייתיות להסתכל אסטרטגית ולדאוג לצרכים המתבקשים.

מיכל (מיקי) חיימוביץ': אם היה לנו תקציב לא היינו במקום שאנחנו נמצאים בו היום.

תמר זנדברג: לא סביר שלא יהיה תקציב למדינה.

גילה גמליאל: אני חייבת לומר פה כמה דברים.

גילה גמליאל: אני חייבת לציין כאן שני גופים שלא הזכרתי אותם בתחילת דבריי.

גילה גמליאל: הצבא עזר לנו מאוד במהלך כל ההתנהלות של האירוע.

גילה גמליאל: אני חייבת לציין את השר ואת הרמטכ"ל שהיו שם עבורנו על מנת לטפל גם מבחינת החיילים, גם מבחינת המטוסים, גם מבחינת כל מה שהיינו צריכים בזמן אמת וצריך לברך אותם על כך, וגם את רת"ג שעושים עבודת קודש בעניין הזה ועבודה ממש מצוינת.

גילה גמליאל: בנוסף לכל הגופים הפרטיים והציבור הרחב וראשי הרשויות, ואופיר באופן אישי שהקדיש מזמנו כל ערב וכל יום על מנת לייצר את הזמינות המתבקשת.

גילה גמליאל: את כל העמותות שכולן התגייסו, בראשן אקואושן שעשו עבודה מדהימה בהכשרת המתנדבים בזמן אמת ובכלל, וגם צלול שהיו על הדברים האלה וכל שאר הארגונים.

גילה גמליאל: כולם היו שם פיסית ובפועל עבור הטיפול במשבר.

גילה גמליאל: כפי שהוגדר כאן, צריך להבין את ההתנהלות.

גילה גמליאל: הטיפול במפגע הוא בשליטה מוחלטת, הכול מטוקטק בצורה הכי מהירה שאפשר והכי מדויקת שאפשר, ותמיד יש גם הפקת לקחים.

גילה גמליאל: אני אומרת שכל משרד, כל גוף חייב ליצור הפקת לקחים.

גילה גמליאל: אנחנו שואלים את השאלות הנוקבות כדי לראות מה אפשר לעשות ולייעל ולטפל ולתת את הכלים המתבקשים בעבורם.

גילה גמליאל: אמרתי להם שהם עשו טעות שלא רכשו את הציוד, כי ברגע שהיה ציוד התקנים היו באים ממילא.

גילה גמליאל: יש התהליך ההפוך.

גילה גמליאל: אבל מידת האחריות שלהם לא לבזבז כספי ציבור הייתה מול עיניהם בהקשר הזה.

מאיה יעקבס: ציוד בים בלי תקנים שיתחזקו אותם מתקלקל מהר מאוד.

גילה גמליאל: אני יכולה להבין את השיקול.

גילה גמליאל: אני הייתי פועלת הפוך.

גילה גמליאל: יחד עם זאת אני אומרת שאנחנו נדאג לתקנים ונדאג לכל הצרכים.

גילה גמליאל: אני חושבת שהצעת המחליטים שכולם שאלו מה היא, זה בדיוק זה.

גילה גמליאל: גם התקציבים שאופיר דיבר עליהם, הגענו בתוך ההחלטה לכך שמשרד הפנים ומשרד האוצר ישבו לייצר תקציב נוסף לניקיון החופים, בלי קשר לנושא של הנזק עצמו, כדי שיהיה אפשר לפתוח את החופים בזמן.

גילה גמליאל: אנחנו רואים בזה חשיבות עליונה.

גילה גמליאל: אנחנו בעידן קורונה, הציבור עבר תקופה מאוד קשה בשנה האחרונה.

גילה גמליאל: חופי הים זה החמצן שכרגע ניתן בהקשר הזה וחייבים לתת אפשרות לציבור להגיע אליו.

גילה גמליאל: אבל כפי שנאמר כאן קודם, חייבים למצוא את העבריין שפגע באופן קשה בים שלנו ובחופים, ואנחנו עושים הכול על מנת להגיע אליו.

מיכל (מיקי) חיימוביץ': היו פרסומים על כך שהוכח בניתוח של החומר עצמו שהמקור הוא ממכלית נפט.

מיכל (מיקי) חיימוביץ': האם את יכולה לאשר את זה?

גילה גמליאל: יש דברים שמבחינת צוות החקירה הם רוצים להיות מדויקים בחקירה, בלי שיבוש חקירה, ועל כן הם לא מפרטים את כל הצדדים בנושא הזה.

גילה גמליאל: אבל רני נמצא כאן והוא יאמר מה הוא יכול להציג סביב הנתון הזה.

מיכל (מיקי) חיימוביץ': רני, בבקשה.

מיכל (מיקי) חיימוביץ': אני רוצה שנתייחס גם לכתם עצמו בימים לפני.

מיכל (מיקי) חיימוביץ': אתה יכול לאשר שמדובר בנפט גולמי?

רני עמיר: אנחנו עדיין לא יכולים לאשר כזה דבר, כי זה עדיין בעיצומה של החקירה וזה חלק מהחקירה.

רני עמיר: אי אפשר להיות שקופים, ככל שאנחנו רוצים, ולשמור על חקירה יסודית.

רני עמיר: ללא שום קשר לצווי פרסום כאלה ואחרים.

רני עמיר: מה שאני כן יכול לומר, הרחבנו את רשימת החיפוש כך שלא נפספס שום פגיעה פוטנציאלית שהייתה עלולה לגרום לנזק הזה, ולכן זה לוקח יותר זמן.

רני עמיר: כרגע יש לנו ברשימה הגדולה 35 אוניות, מתוכן שללנו כבר 12.

רני עמיר: בשעה שאנחנו מדברים פה מגיעות הודעות נוספות ואנחנו נצטרך לעשות סיכום ביניים.

רני עמיר: אנחנו בוחנים כל מיני אופציות שמטבע הדברים לא את כולם אני יכול לפרט כאן.

רני עמיר: אבל כמו שהשרה אמרה, ואני רוצה להדגיש ולחזור ולומר, אנחנו מחויבים לזה.

רני עמיר: אין אחד שרוצה לתפוס את המזהם הזה יותר מאנשי היחידה הזאת.

רני עמיר: אני מזכיר לכם, אנחנו עוסקים בזה בשגרה.

רני עמיר: אנחנו תופסים אוניות, אנחנו חוקרים אותן, אנחנו תובעים אותן ומרשיעים אותן.

רני עמיר: זו המטרה העיקרית שלנו בנושא זיהום הים וההרתעה.

רני עמיר: אבל אני חייב לומר, ואמרתי את זה גם ביום הראשון, יכול להיות מצב שלא נוכל לשים את האצבע, וצריך להבין את זה.

רני עמיר: אנחנו נעשה הכול, אבל צריך להבין שיכול להיות מצב שבו אולי ניאלץ באיזשהו שלב לומר שלא מצאנו את המזהם.

גילה גמליאל: מהבחינה הזאת צוות החקירה מקבל כל מה שהוא צריך על מנת להגיע לכל מקום שהוא צריך.

גילה גמליאל: מבחינתנו גם ברמה הבין-לאומית.

מיכל (מיקי) חיימוביץ': אתם מבינים את התמיהה שאנחנו מדינה שהביטחון זה הדבר הכי חשוב, ואנחנו יודעים להגיע לכל ספינת דייג שעוברת את המים הטריטוריאליים, ובמקרה הזה אנחנו כבר שבועיים אחרי האירוע ואנחנו עוד לא יודעים איזו אונייה עשתה את זה.

גילה גמליאל: חלק מהדברים שגם אני העליתי בנושא הזה בדיונים שלנו זו הדרישה שלנו שצריכה להיות מגורמי הביטחון שיכולים לראות כל ספינת דייג.

גילה גמליאל: אנחנו בתקווה לקבל מהם את האישור לכך שהם יסכימו לשים את הרדארים והלוויינים שלנו על הכלים שלהם על מנת שנוכל ליהנות מהיכולת שלהם בפן הסביבתי.

גילה גמליאל: אני מקווה שזה באמת ימומש.

מיכל (מיקי) חיימוביץ': עד היום חיל הים מסרב?

גילה גמליאל: נכון לכרגע עדיין השיח הזה לא התנהל בצורה מספקת.

גילה גמליאל: הם עוזרים לנו בדברים, אבל לחשוף את כל ההתנהלות שלהם ואיפה הם נמצאים – צריך למצוא עדיין פתרונות יצירתיים לדבר הזה.

גילה גמליאל: אני מקווה שנגיע לזה.

גילה גמליאל: חשוב לי לומר הרבה דברי תודה להרבה אנשים שעזרו באירוע הזה.

גילה גמליאל: אין לי הרבה מילים טובות לומר על האוצר בעניין הזה, שלא רצה לשים שקל מכספו במהלך הזה.

גילה גמליאל: אבל הצלחנו כן לדאוג שהם יחזירו לפחות 25 מיליון שקלים לעניין.

גילה גמליאל: אבל אני כן חייבת לציין את לשכת ראש הממשלה, גם את מנכ"ל משרד ראש הממשלה צחי ברוורמן ואת אשר שעזרו לי מאוד כדי לנהל את כל המערכה הזאת במהירות המתבקשת, ובראשם את ראש הממשלה, בהעלאת הנושא לממשלה וגיוס המשאבים המתבקשים וגם הגעה לשטח.

מיכל (מיקי) חיימוביץ': חבל רק שהים לא היה חשוב לו בעשר השנים האחרונות.

גילה גמליאל: די, נו.

מיכל (מיקי) חיימוביץ': מה לעשות, הוא ראש ממשלה כבר הרבה שנים ולא ראיתי שהים הזה היה מאוד חשוב לו.

גילה גמליאל: ראש הממשלה בא פיסית איתי לסיור בחופים והציב את זה כיעד מרכזי, ועובדה שזה עבד.

מיכל (מיקי) חיימוביץ': באמת כל הכבוד.

מיכל (מיקי) חיימוביץ': חבל שהוא לא בא עוד הרבה לפני.

עופר כסיף: אני חייב להגיד שהגעתי לדיון הזה מודאג ואני יוצא ממנו נחרד.

עופר כסיף: מעבר לעניין הביקורת שאני מקבל על משרד האוצר, שזאת ביקורת שאפשר להגיד אותה מראש כי היא קורית כמעט על כל דבר, ומעבר לזה שחלק נכבד מהשאלות שאני לפחות שאלתי לא נענו, אחד הדברים שמטרידים הוא שיש פה התייחסות לאירוע הזה, לאסון הכבד הזה, אבל לא שוכנעתי שלא הייתה אפשרות למנוע אותו.

מיכל (מיקי) חיימוביץ': אני רוצה שנתעכב על זה.

מיכל (מיקי) חיימוביץ': אני רוצה בעניין הזה להעלות את יונתן מגרינפיס.

עופר כסיף: דבר שני, יש כל כך הרבה אסונות פוטנציאליים שאותם צריך למנוע מראש.

עופר כסיף: אני מזכיר לחברים שיושבים פה, בעיקר לאנשי המשרד לאיכות הסביבה ולשרה, את האסון שהיה מצפון לאילת בזמנו בעברונה.

עופר כסיף: בדצמבר האחרון הייתה נזילה בצינור של קצא"א מול חופי אשקלון.

מאיה יעקבס: באוקטובר.

עופר כסיף: עכשיו האסון הזה.

מאיה יעקבס: גם בנחל צין הם גרמו לאסונות.

מיכל (מיקי) חיימוביץ': בקיצור, השורה התחתונה זה קצא"א.

מיכל (מיקי) חיימוביץ': זאת הצרה הגדולה ביותר שיש לנו.

עופר כסיף: צריך לקוץ הקץ על קצא"א.

מיכל (מיקי) חיימוביץ': יפה.

מיכל (מיקי) חיימוביץ': זאת יכולה להיות הכותרת.

עופר כסיף: מה עוד שגם יש סודיות.

מיכל (מיקי) חיימוביץ': נכון, הכול חור אפל, שחור.

מיכל (מיקי) חיימוביץ': לא יודעים שום דבר, כלום.

עופר כסיף: לא יכול להיות שדברים כל כך חשובים לא מובאים לידיעת הציבור ואפילו לא לידיעת המחוקק.

עופר כסיף: אנחנו נמצאים כל יום בעוד צו איסור פרסום, בעוד חיסיון, בעוד סודיות.

מיכל (מיקי) חיימוביץ': אני מצטרפת מאוד לדברים האלה.

עופר כסיף: דרך אגב, זה גם ייצור כלאיים.

עופר כסיף: חברה בבעלות ממשלתית שהיא פרטית ואז היא לא נמצאת תחת פיקוח.

מיכל (מיקי) חיימוביץ': אגב, קצא"א לא העבירה את הכסף שהיא אמורה להעביר לקרן לזיהומי ים.

מיכל (מיקי) חיימוביץ': זה גם אחד הדברים שעלו בדיון שלנו.

עופר כסיף: מה שאנחנו צריכים לדאוג, כפי שאמרתי, זה שיקוץ הקץ על קצא"א.

עופר כסיף: חלאס, אי אפשר לעבוד ככה.

עופר כסיף: הכול הופך להיות פקה-פקה, ציטטתי מישהו.

עופר כסיף: אולי ננה-ננה, מה שאתם רוצים.

עופר כסיף: לא פותרים את הבעיה מהשורש.

מיכל (מיקי) חיימוביץ': ברור.

מיכל (מיקי) חיימוביץ': תודה רבה, חבר הכנסת כסיף.

מיכל (מיקי) חיימוביץ': יש פה נציגים של ארגונים סביבתיים שאני ממש רוצה לתת להם אפשרות דיבור.

מיכל (מיקי) חיימוביץ': יונתן אייקנבאום מגרינפיס, אני רוצה שתראה את המצגת.

מיכל (מיקי) חיימוביץ': רני עמיר, זה בדיוק הדבר שאני רוצה שתתייחס אליו לנוכח התמונות האלה שנראה.

יונתן אייקנבאום: עד שאתם מעלים את המצגת אגיד בקצרה שכאשר האירוע הזה התחיל למעשה יצרו איתנו קשר כל מיני צוותים במקומות אחרים בגרינפיס, בגרמניה, ברוסיה, צוות המיפוי של גרינפיס בין-לאומי, ואז התחלנו ביחד לבדוק את הדברים ולבדוק את הכתמים.

יונתן אייקנבאום: מה שאראה לכם במעט שקפים אלה כתמים או חשש כבד לכתמי נפט.

יונתן אייקנבאום: נדלג על השקף הראשון וניגש לשקף השני.

יונתן אייקנבאום: מדובר במערכת לוויין שהיא נגישה לכולם.

יונתן אייקנבאום: אפשר ללמוד אותה.

יונתן אייקנבאום: אלה דברים נגישים לכלל הציבור.

יונתן אייקנבאום: אתם רואים את שורת הכתמים האלה, למעשה אלה מקומות שיש עליהם בטווח הימים שאנחנו מדברים עליהם חשש שהם כתמים של נפט או של זפת או של דלק, של חומר שומני.

יונתן אייקנבאום: אם תעברו לשקף שלאחר מכן, אראה לכם איך זה נראה בפועל.

יונתן אייקנבאום: אתם רואים את המקום האפור הזה, הלוויין מקבל את האור בחזרה, ואיפה שאנחנו רואים שזה כהה יותר זה לא אומר שזה כהה בגלל שזה שחור כמו נפט, אלא מפני שהתכונות הפיסיקליות של המים משתנות ובמקום הזה בהרבה מקרים המים הופכים לשטוחים יותר.

יונתן אייקנבאום: כאן אתם רואים כתם שנמצא בנקודה שתואמת את המודליזציה שהתפרסמה בכלי התקשורת ימים לאחר מה שקרה בחופי ישראל.

יונתן אייקנבאום: 45 ק"מ מחופי ישראל.

מיכל (מיקי) חיימוביץ': ממתי התמונה הזאת?

יונתן אייקנבאום: מה-11 בפברואר.

גיתית פנקס: התמונה בדיעבד.

יונתן אייקנבאום: בשקף שלאחר מכן אתם רואים ב-12 בפברואר, הרבה יותר קרוב לחופי ישראל.

יונתן אייקנבאום: גם הוא תואם למעשה את הצורה שבה הנפט לאט לאט הפך לזפת והתפזר.

יונתן אייקנבאום: לאחר מכן לא ניתן לראות את הכתמים, כנראה הכתמים כבר מתפזרים והופכים להיות מה שנראה לאחר מכן.

יונתן אייקנבאום: אני חייב לציין שגם ניסינו לחקור אחורה, ולפחות בימים שבין ה-6 ל-10 אין תמונות לוויין.

יונתן אייקנבאום: אלה לא מערכות שמעבירות מידע באופן סדור 24/7.

יונתן אייקנבאום: מה שאפשר לראות הוא שבאמצעות הסתכלות יחסית קלה ניתן לראות חשש לכתם נפט, וכמובן לוודא את זה באמצעים משלימים.

יונתן אייקנבאום: חשוב לי מאוד לשמור על אווירה של עשייה בונה.

יונתן אייקנבאום: בשקף הבא אנחנו מסכמים במפה הזאת כמה נתונים.

יונתן אייקנבאום: אלה כתמים שהם כתמי נפט בסבירות גבוהה, לא בוודאות.

מיכל (מיקי) חיימוביץ': זה מה שבשחור או מה שבאדום?

יונתן אייקנבאום: מה שבשחור זה כתמי נפט בסבירות גבוהה.

יונתן אייקנבאום: מה שנמצא בשחור אבל ללא מילוי בפנים אלה דברים שהם כנראה דברים אחרים, שינוי באור וכדומה.

יונתן אייקנבאום: שימו לב, למעלה ליד קפריסין.

יונתן אייקנבאום: שימו לב גם קרוב מאוד לחדרה, גם כתם קטן.

יונתן אייקנבאום: כלומר, יש חששות לכתמי נפט.

יונתן אייקנבאום: זה בטווח של כמה ימים.

יונתן אייקנבאום: אני רוצה לציין שני דברים.

יונתן אייקנבאום: זה לא אשקלון, העולם הופך להיות החצר האחורית שלנו.

יונתן אייקנבאום: פה יש צורך להסתכל על הדבר הזה בראייה לא רק ישראלית אלא לפחות אזורית, כי אחרת לא נדע למנוע את האסונות האלה.

יונתן אייקנבאום: דבר שני, בכל החלטה שתתקבל, אפשר לשתף ולרתום את הציבור לא רק לנקות את הזוהמה אחרי שהיא הגיעה לחוף, אלא לשתף גם במאמצים לזהות את הדברים האלה כדי למנוע אותם מבעוד מועד.

יונתן אייקנבאום: תודה רבה.

מיכל (מיקי) חיימוביץ': תודה רבה.

מיכל (מיקי) חיימוביץ': רני עמיר, ראית את התמונות האלה?

רני עמיר: ראיתי.

רני עמיר: הניתוח הזה שעשה הבחור מגרינפיס נעשה בדיעבד.

רני עמיר: מה שהוא עשה זה גם מה שאנחנו עשינו, אנחנו רק עשינו את זה טיפה יותר מדויק וידענו על פי מודלים שהרצנו יחד עם חקר ימים ואגמים לשים את האצבע בדיוק על אותו כתם שהוא גם זה שהגיע אלינו.

רני עמיר: צריך להבין, החששות או החשדות האלה של כתמים יש כל הזמן, אבל ב-99% מהם זה כלום.

רני עמיר: לדוגמה, לפני יומיים היה חשש לכתם כזה ואנחנו, יחד עם חיל האוויר, ושוב תודה למערכת הביטחון ולחיל האוויר, הוצאנו שתי טיסות, אחת מאוישת ואחת בלתי מאוישת, וסרקנו שטח אדיר של למעלה מ-2,200 קמ"ר ולא מצאנו שום דבר.

רני עמיר: למרות שהלוויינים הראו שיש שם כתם לכאורה, וכל הדיווחים הגיעו עם חששות.

רני עמיר: במילים אחרות, צריך להבין שהרדאר זה לא מערכת שנותנת מענה מאה אחוז, זו מערכת נוספת שנותנת אולי לפעמים התרעה שצריך לטוס אליה, לבסס אותה ואז להחליט אם מגיבים.

רני עמיר: הרבה פעמים מחליטים לא להגיב, לתת לים לעשות את שלו.

רני עמיר: זה שיקול אופרטיבי שאנחנו מביאים בחשבון.

רני עמיר: במילים אחרות, את הניתוח בדיעבד הזה גם אנחנו עשינו.

מיכל (מיקי) חיימוביץ': תודה.

מיכל (מיקי) חיימוביץ': מאיה יעקבס מצלול, בבקשה.

מאיה יעקבס: תודה רבה.

מאיה יעקבס: קודם כל, אני לא יכולה להתעלם מזה שאת עוזבת.

מאיה יעקבס: מבחינתנו זה בור גדול שנשאר בכנסת.

מאיה יעקבס: תודה לך על שורה של דיונים שלא היו כמוהם לפני כן בוועדת פנים ואיכות הסביבה, באמת דיונים פורצי דרך בנושא אקלים, בנושא זיהום ועוד ועוד סיכונים מאוד רלוונטיים גם לנושא עכשיו.

מאיה יעקבס: עצם העובדה שהנושאים שנידונים פה היום הם משהו שאנחנו מדברים עליו כבר שנים ורק אחרי שקורה אסון אנשים מבינים, ואנחנו לא מדברים על האסון הזה, אנחנו מדברים על אסון הרבה יותר גדול שיכול להיות.

מאיה יעקבס: קטסטרופה בחופים זה נפט, זה קונדנסט, זה אם המכלית הזאת לא הייתה רחוקה מהחוף אלא בקרבת החוף שלנו, זה סיפור אחר לגמרי וזה הדבר שצריך להיערך אליו.

מאיה יעקבס: לכן כל כך חשוב שיהיו יותר פוליטיקאים שלוקחים את הדבר הזה.

מאיה יעקבס: השרה, אני מורידה בפנייך את הכובע.

מאיה יעקבס: מתוך השרים שהיו לנו לאורך השנים, אני תשע שנים בצלול, את השרה הכי סביבתית שהייתה, מכל המפלגות.

מאיה יעקבס: עכשיו כשאת מגלה את הים אני מקווה מאוד שתקחי גם את הנושא הזה לתשומת לבך, ובראש ובראשונה את קצא"א.

מאיה יעקבס: אנחנו יודעים שיש אצלך דוח שמפרט את העניין הזה של קצא"א, אנחנו כבר פונים חודשים לבקש את הדוח הזה שתהיה שקיפות בעניין.

מאיה יעקבס: לפחות שבמשרד תהיה שקיפות בעניין הזה.

מאיה יעקבס: מאוד עצוב שהיו צריכים לעבור שבועיים עד שהיה לנו הדיון הזה כאן, שזה הופך לנושא פוליטי בכלל.

מאיה יעקבס: האוצר הוא זה שצריך להיות במוקד העניין, הרבה יותר מהמשרד להגנת הסביבה.

מאיה יעקבס: יש פה מדיניות שלמשרד להגנת הסביבה חסרים מאות תקנים, ואם אנחנו צריכים לעשות פה דיון, כל נושא הגנת הסביבה, כל הזיהום – כולנו מורעלים בהמון הרעלות, אם זה פלסטיק ואם זה אשפה ואם זה זיהום אוויר וזיהום ים וזיהום הדברה.

מאיה יעקבס: אין אנשים שינהלו את כל הדברים האלה כי למשרד להגנת הסביבה אין כוח, אין סמכויות.

מאיה יעקבס: זו מדיניות ממשלתית, והאוצר הוא זה שמבצע את זה.

מאיה יעקבס: גם בחוק ההסדרים הולכים להחליש מאוד את המשרד להגנת הסביבה מיד אחרי הבחירות.

מאיה יעקבס: צריך לזכור גם את הדברים האלה.

מאיה יעקבס: לענייננו, לא אחזור על כל הדברים.

מאיה יעקבס: כתבנו עבודות על החופים וכל הדברים האלה.

מאיה יעקבס: כן להגיד שני דברים.

מאיה יעקבס: קודם כל, המתנדבים באמת הצילו את המצב.

מאיה יעקבס: זה היה מרגש, התחלתי לבכות, כי זו תזכורת שאנחנו לא לבד בעניין הזה.

מיכל (מיקי) חיימוביץ': אגב, זה גם הוכיח כמה הנושא הסביבתי חשוב לאנשים.

מיכל (מיקי) חיימוביץ': זה החיים שלהם.

מיכל (מיקי) חיימוביץ': והניתוק הזה שיש באוצר להבנה עד כמה הנושא הזה חשוב לאנשים, להרבה אנשים אזרחי מדינת ישראל, חייב להיפסק.

מאיה יעקבס: זה לא רק לעונת הרחצה, עם כל הכבוד.

מאיה יעקבס: הים הוא פתוח ואנשים נמצאים בים לאורך כל השנה.

מאיה יעקבס: גילינו את הזיהום ביום סערה גדול, כי הדברים האלה התחילו ליפול על הגולשים בים.

מאיה יעקבס: החיישנים שלנו הם האנשים בשטח.

מאיה יעקבס: לקח גם שבוע לממשלה לקיים דיון.

מאיה יעקבס: לקח כמעט שבועיים עד שהעבירו את הכסף.

מאיה יעקבס: כל נקודת המוצא צריכה להיות שונה.

מאיה יעקבס: הים צריך לקבל סדר עדיפות אחר לגמרי, וכשאנחנו מדברים על איך למנוע את הזיהום, הדברים כמו המוכנות הם חשובים מאוד.

מאיה יעקבס: הכי חשוב זה לעשות את המנע.

מאיה יעקבס: צריך להבין שמשרד האנרגיה הופך את הים שלנו לתחנת דלק, למסוף דלקים ענק עם עוד קידוחי גז ונפט בים ועם אסדות נוספות שמתוכננות לקום לאורך החופים.

מאיה יעקבס: המשרד להגנת הסביבה לא מביע מילה על זה.

מאיה יעקבס: השר לשעבר אלקין, ששמעתי שהוא רוצה להיות שוב שר להגנת הסביבה, אוי ואבוי אם זה יקרה, היה השר היחידי שקיבל עליו קמפיין השר להפקרת הסביבה בגלל שהוא לא פצה פה על כל המאבק של לוויתן ועל זה שמשרד האנרגיה עושה בים מה שהוא רוצה.

מאיה יעקבס: היום זה במקרה למזלם לא נגרם בגלל האסדות, אבל באותה מידה זה יכול היה להיות בגלל האסדות ובגלל קצא"א, ובאותה מידה זה יכול לקרות לנו גם מחר בבוקר שתהיה דליפה, כי הדברים הלאה מנוהלים בשיטת "סמוך", בלי מספיק פיקוח, בלי מספיק אכיפה.

מאיה יעקבס: לא דורשים מהם ביטוח מספיק רחב שיפצה את המיליונים והמיליארדים.

מאיה יעקבס: אם יהיה אירוע גדול ומשמעותי אנחנו מדברים על מיליארדים.

מאיה יעקבס: זה אלפי עסקים שנסמכים על הים לפרנסתם.

מאיה יעקבס: ועדת המנכ"לים – אני מאחלת לכם בהצלחה.

מאיה יעקבס: אבל איך שמתנהלים עם המנכ"לים בחיפה כך הם יתנהלו גם בנושא הזה.

מאיה יעקבס: מדובר פה ברשימה של משרדים שלא אכפת להם מהסביבה הימית.

מאיה יעקבס: המשרד להגנת הסביבה במשך הרבה מאוד שנים מנסה לקבל את התקנים, מנסה לקבל את הדאגה לים.

גילה גמליאל: יש הרבה דברים שהמשרד חיכה להם שנים.

מאיה יעקבס: הקרן למניעת זיהום ים היא קרן גרעונית.

מאיה יעקבס: כבר היום יוצאים ממנה כספים שלא אמורים להיות האסדות.

מאיה יעקבס: האסדות לא משלמות לקרן.

מאיה יעקבס: זה צריך להיות משהו שיתקנו אותו.

מאיה יעקבס: הכסף מהאסדות צריך להיכנס לקרן כדי לממן את זה.

מאיה יעקבס: למשרד הבריאות לקח שבוע להודיע שאסור לאכול את הדגים המזוהמים.

מאיה יעקבס: גם על זה צריך לתת את הדעת.

מאיה יעקבס: תודה רבה.

קרן ברק: אז אתם לא מצביעים לתקווה חדשה?

מיכל (מיקי) חיימוביץ': נו באמת, קרן.

מאיה יעקבס: אנחנו מצביעים לכל מי ששומר על הסביבה והטבע.

מאיה יעקבס: גברתי השרה, אנחנו יודעים שיש בידי המשרד את חוות הדעת על קצא"א.

מאיה יעקבס: מאוד דחוף לנו לקבל את זה.

מאיה יעקבס: תודה.

מאיה יעקבס: שזה יהיה שקוף לכולם.

גילה גמליאל: אמרתי את עיקרי הדברים, זה לא שזה סוד.

תמר זנדברג: זה כן סוד.

תמר זנדברג: זה שאמרת זה לא תחליף.

גילה גמליאל: אמרתי שעמדת המשרד היא לא סוד.

גילה גמליאל: אמרתי את עיקרי הדברים.

מאיה יעקבס: יש חוות דעת מפורטת.

גילה גמליאל: לגבי חוות הדעת, אמרתי את עיקרי הדברים.

גילה גמליאל: עיקרי הדברים של חוות הדעת נאמרו על ידי גם היום, גם אתמול.

מיכל וונש: זה עדיין צריך להיות שקוף לציבור, גברתי השרה.

גילה גמליאל: מה זה שקוף?

גילה גמליאל: זה מכתב שהועבר.

גילה גמליאל: אמרתי את העמדה.

מיכל (מיקי) חיימוביץ': השאלה היא אם הדוח הזה לא יכול להתפרסם.

תמר זנדברג: מה זאת אומרת מכתב שהועבר?

גילה גמליאל: אתם עושים סלט משני דברים.

גילה גמליאל: גורמי המקצוע של המשרד, כפי שהובהר גם על ידי, אומרים בצורה חד משמעית שהנושא של קצא"א בהקשר של ההתנהלות כפי שהיא מתקיימת לא בכיוון.

מיכל (מיקי) חיימוביץ': לא בכיוון זה אומר לא יכול להמשיך להתנהל כך?

גילה גמליאל: זה אומר שזה מצריך היערכות.

תמר זנדברג: למה זה חסוי?

גילה גמליאל: זה ממש לא חסוי.

גילה גמליאל: שום דבר לא חסוי.

תמר זנדברג: אז למה אי אפשר לפרסם את חוות הדעת לציבור, לחברי הכנסת, לארגונים?

גילה גמליאל: אמרתי את עיקרי הדברים.

ניר פפאי: יתרה מכך, ההסכם בין קצא"א לבין האמירויות לא מפורסם.

תמר זנדברג: חוות הדעת ממשרדך זה תחת אחריותך.

תמר זנדברג: למה אי אפשר לפרסם אותה לציבור?

תמר זנדברג: זה שאמרת את עיקרי הדברים, הבנו.

גילה גמליאל: את יודעת כמה חוות דעת אני מקבלת מגורמי המקצוע?

גילה גמליאל: אתם לפעמים מציגים דברים כאילו מנסים להסתיר פה במחשכים.

מיכל (מיקי) חיימוביץ': מעניין למה, עם 30 שנות חיסיון על דיוני הקורונה.

תמר זנדברג: חוות הדעת הספציפית הזאת.

תמר זנדברג: רק מה שהוא טיוטה שהוא בעבודה פנימית הוא ראוי לחיסיון.

גילה גמליאל: הוא לא ראוי לחיסיון.

גילה גמליאל: את רוצה לקבל את חוות הדעת הזאת?

גילה גמליאל: אין בעיה.

מיכל (מיקי) חיימוביץ': נשמח לקבל את חוות הדעת הזאת.

גילה גמליאל: אני חייבת להסביר את הנקודה הזאת פעם אחת ולתמיד.

גילה גמליאל: לפעמים בשיקולים לא כל דבר לוקחים לתקשורת.

גילה גמליאל: אני לא מונעת מהתקשורת.

גילה גמליאל: זה לא מעניין אותי.

גילה גמליאל: אותי מעניינת המהות.

גילה גמליאל: אם בדוח באופן כללי כתוב לדוגמה מה צריך לעשות כדי להכשיר סיטואציה, אז אולי לפעמים לא רוצים להראות מה צריך לעשות כדי להכשיר סיטואציה אלא רוצים למנוע סיטואציה, ולא תמיד תמונה מלאה היא זאת שמחויבת המציאות לבוא עכשיו ולהפיץ את מה שכל אחד אמר.

גילה גמליאל: זה לא רלוונטי.

תמר זנדברג: הכול בסדר.

תמר זנדברג: במקרה הספציפי הזה מדובר במקרה כזה כמו שאמרת, שהמשרד רוצה להכשיר דבר?

גילה גמליאל: המשרד ממש לא רוצה להכשיר שום דבר.

גילה גמליאל: המשרד זה אני בהקשר של המדיניות, ופה זה מדיניות.

גילה גמליאל: כשאני עמלה במדיניות מסוימת, אז אני מחליטה מה אני אומרת מעיקרי הדברים.

גילה גמליאל: עיקרי הדברים הרלוונטיים לצורך הדיון שאני אנהל נטו.

גילה גמליאל: אם את רוצה לקבל את הדוח תקבלי את הדוח.

תמר זנדברג: תודה רבה.

מיכל (מיקי) חיימוביץ': תודה רבה.

מיכל (מיקי) חיימוביץ': ניר פפאי, החברה להגנת הטבע, בבקשה.

ניר פפאי: תודה רבה, גברתי היושבת-ראש.

ניר פפאי: דבר ראשון, להתחיל בברכות קודם כל לך, מיקי, תודה על השנה הזאת, עם כל הלב ובכל הרצינות.

ניר פפאי: היית לנו אוזן קשבת והיית לנו הפה.

ניר פפאי: המון תודה, ואנחנו כמובן נמצא את ההזדמנות לעשות את זה בצורה מסודרת.

ניר פפאי: כמו שנאמר לעשרות אלפי המתנדבים, גם אנחנו בחברה להגנת הטבע הבאנו אלפי מתנדבים ונמשיך להביא, כי זו המשימה היום, לנקות.

ניר פפאי: קשה היה לשמוע את הדברים של רני על התקנים, ואנחנו מודעים למחסור של תקנים של המשרד להגנת הסביבה, והתרענו על זה לאורך השנים.

ניר פפאי: זה עצוב, זה כואב, זה בעיקר מתסכל שרק אירוע בסדר גודל כזה גורם ליישם החלטה מ-2008.

ניר פפאי: צריך להגיד, נעשים הצעדים שהיו צריכים להיעשות לפני 11 שנה, ולכן אני לא רוצה להתמקד בכתובת שהייתה על הקיר.

ניר פפאי: כרגע צריך להתעסק בכתובת שעל הקיר עכשיו, והיא עכשיו באותיות גדולות.

ניר פפאי: אני רוצה לגעת בשלושה דברים.

ניר פפאי: אחד זה המים הכלכליים.

ניר פפאי: מעבר למים הטריטוריאליים שעליהם חל החוק הישראלי יש המים הכלכליים איפה שרוב הקידוחים של הגז והנפט.

ניר פפאי: צריך להגיד, זה כמעט בשליטה מוחלטת של משרד האנרגיה, הרגולציה הסביבתית כמעט לא חלה שם ובעצם כל אחד עושה שם כאוות נפשו.

ניר פפאי: יש כבר חוק מים כלכליים, חוק אזורים ימיים מקודם כבר עשר שנים אבל תקוע.

ניר פפאי: אין לאף אחד האינטרס לקדם אותו.

ניר פפאי: לכן אנחנו מצפים מהממשלה הבאה, אבל גם גברתי השרה, ככל שתהיי, לקדם את החקיקה על המים הכלכליים כי זה דבר הכרחי.

ניר פפאי: הדבר השני זה פיצוי סביבתי, או בעצם לעשות הגנה על המערכת השברירית הזאת שתוכל להתמודד עם האירועים הבאים, וזה באמצעות שמורות ימיות.

ניר פפאי: יש לנו רק 3% היום מהמים הטריטוריאליים שמורות ימיות.

ניר פפאי: צריך להגיע בנורמות העולמיות של 20% לפחות, וגם במים הכלכליים.

ניר פפאי: גם פה יש תפקיד לשרה, יכולת לקדם במים הכלכליים שמורת טבע מחר בבוקר באותה הפרעת פלמחים גני אלמוגים שיש.

ניר פפאי: הדבר השלישי, וזה נאמר, זה הסיפור של קצא"א.

ניר פפאי: חברה פרטית בכסות ממשלתית שעושה מה שהיא רוצה, אחראית לנזקים ובעצם מה שקורה פה שהזנב מקשקש בכלב.

ניר פפאי: בעצם חברה פרטית עושה כאוות נפשה, למשרדי הממשלה אין שום רגולציה, ולכן מה שאנחנו מבקשים זה שקיפות ומשילות.

ניר פפאי: שקיפות לחשוף את ההסכם שבין קצא"א לבין האמירויות וגם את חוות הדעת של המשרד להגנת הסביבה, ומשילות של המדינה לקיים דיון בממשלה כדי להחליט איך עושים דבר כזה.

ניר פפאי: לסיכום, הכתובת הייתה על הקיר, אך חשוב מכך, חשוב להתמקד בכתובת שעל הקיר עכשיו באותיות זפת גדולות.

ניר פפאי: תודה.

מיכל (מיקי) חיימוביץ': תודה.

מיכל (מיקי) חיימוביץ': אני חושבת שקיבלת את כל הדברים.

מיכל (מיקי) חיימוביץ': לפני שנסכם, אולי תהיה לנו בשורה מהאוצר.

מיכל (מיקי) חיימוביץ': יש לנו את מעיין ספיבק שמצטרפת אלינו מהאוצר בנושא של תקציב למשרד הפנים שמיועד לנושא של פתיחת עונת הרחצה.

מיכל (מיקי) חיימוביץ': שלום לך.

מעיין ספיבק: שלום רב.

מעיין ספיבק: הנושא נמצא כבר בדיונים בין משרד הפנים למשרד האוצר.

מעיין ספיבק: הנחנו הצעה לתקצוב של הנושא על שולחן משרד הפנים ואני מחכה לתגובה.

מיכל (מיקי) חיימוביץ': כמה הצעתם?

מיכל (מיקי) חיימוביץ': זה נמצא במשא ומתן על הסכום?

מעיין ספיבק: בגדול לא.

מעיין ספיבק: המשא ומתן הוא גם על הצרכים, מה אפשר להגדיר מתוך המצב הנוכחי כצרכים שאפשר להגדיר אותם כחדשים בעקבות האסון, וגם ההיקפים.

מעיין ספיבק: אנחנו בשנת תקציב המשכי, כולנו יודעים שזה מאוד מצר את הצעדים שלנו.

מעיין ספיבק: על כל תקציב שאנחנו נותנים אנחנו צריכים להציג מה אנחנו יודעים לצמצם מנגד.

מיכל (מיקי) חיימוביץ': כמה משרד הפנים ביקש וכמה אתם מציעים?

מיכל (מיקי) חיימוביץ': שנדע איפה אתם עומדים.

מעיין ספיבק: משרד הפנים מוזמן להגיד את עמדתו.

מעיין ספיבק: אני מאמינה שהוא פה בדיון.

מיכל (מיקי) חיימוביץ': סיון להבי, משרד הפנים, אתה רוצה להגיד לנו בקצרה כמה אתם צריכים?

מיכל (מיקי) חיימוביץ': בואו נעשה פגישה משותפת של סיון להבי ומעיין ספיבק.

סיון להבי: גם אני אנצל את ההזדמנות להגיד מילים טובות ליושבת-ראש.

סיון להבי: אנחנו נתגעגע לשיתוף הפעולה שלנו איתך.

מיכל (מיקי) חיימוביץ': תודה.

סיון להבי: הנושא של תקצוב חופי הים הוא לא נושא חדש בין המשרדים.

סיון להבי: הנושא הזה נידון לאורך שנים.

סיון להבי: אנחנו טוענים לאורך שנים שיש חוסר תקצוב בכמה אספקטים, גם בתקצוב השוטף, גם בתקצוב פותח.

סיון להבי: הפיתוח בוודאי בנושא תקצוב הסכנות שכרוכות בטיפול במצוק החופי שנידון גם בוועדה שלך, ובאמת הסיטואציה התקציבית כרגע שאין תקציב מקשה על המשא ומתן.

סיון להבי: אבל על פי החלטת הממשלה קיבלנו 14 יום להביא את הנושא הזה לכדי הכרעה.

סיון להבי: אנחנו במשא ומתן מול האוצר.

סיון להבי: נמשיך בימים הקרובים לנהל את המשא ומתן במטרה להגדיל את התקציבים לרשויות המקומיות.

מיכל (מיקי) חיימוביץ': אתה יודע להגיד כמה כסף אתם צריכים?

סיון להבי: הצרכים הם אין-סופיים.

מיכל (מיקי) חיימוביץ': זה בטוח.

מיכל (מיקי) חיימוביץ': איזו שאלה שאלתי.

מיכל (מיקי) חיימוביץ': לנוכח השינוי אחרי האסון הזה.

סיון להבי: ברגע שנתגבש נשתף גם השלטון המקומי ונביא את זה לידיעת הממשלה.

מיכל (מיקי) חיימוביץ': חשבתי שנצא מפה עם סכום וזה היה יכול להיות נחמד.

תומר רוזנר: העונה נפתחת עוד שלושה שבועות, אין לנו הרבה זמן.

מיכל (מיקי) חיימוביץ': נכון.

מיכל (מיקי) חיימוביץ': יש לכם שלושה שבועות לשבת ולהגיע לסיכום.

מיכל (מיקי) חיימוביץ': במיוחד בעת הקשה הזאת, אני לא יכולה לחשוב איך נהיה גם בלי הים.

מיכל (מיקי) חיימוביץ': זה המקום שבו אנחנו נושמים, יוצאים להירגע קצת.

מיכל (מיקי) חיימוביץ': אנשי האוצר, תתחילו להפנים את החשיבות של הים בחיינו.

מיכל (מיקי) חיימוביץ': תודה רבה.

מיכל (מיקי) חיימוביץ': דברי סיכום שלך, השרה, בבקשה.

גילה גמליאל: ראשית אני רוצה להודות לך, מיקי.

גילה גמליאל: את תהיי באמת חסרה פה גם לוועדה וגם לתחום הסביבתי, אבל אני מאמינה שכפי שאמרתי בתחילת דבריי, נשתף איתך פעולה גם בהמשך ואת תהיי כאן.

גילה גמליאל: אני כבר אותך ממשיכה עם הנמרצות שלך.

מיכל (מיקי) חיימוביץ': כן.

מיכל (מיקי) חיימוביץ': אמרו לי שבתור חכ"ל יש לי כניסה חופשית לכנסת.

גילה גמליאל: באמת תהיי חסרה.

גילה גמליאל: אני תמיד אוהבת לראות נבחרי ציבור שבאים עם שליחות אמיתית, בטח עם נושא שהם מקדמים אותו בצורה שאת עשית.

גילה גמליאל: תודה לך.

גילה גמליאל: גם שיתפנו פעולה מאחורי הקלעים וגם בגלוי על הרבה מאוד מהדברים, בחלקם הצלחנו למנוע את תחנות הכוח המזהמות, מה שבהחלט ייצור מצב שנחסוך 35 שנות זיהום אוויר באותם מקומות, ויש עוד מלחמה בנושא הזה.

גילה גמליאל: המקרה הזה צריך להדליק זרקור אדום לא רק להיבט של הטיפול בים.

גילה גמליאל: אם אני מתייחסת למקרה עצמו, המקרה בשליטה, הטיפול בו בשליטה, הכול מתנהל בצורה מאוד מדויקת, מאוד מוסדרת, מאוד מהירה.

גילה גמליאל: אבל זה צריך להיות קריאת השקמה לשימוש באנרגיות מתחדשות וחלופיות.

גילה גמליאל: מדינת ישראל צריכה להיות המדינה המובילה בעולם בתחום הזה.

גילה גמליאל: אנחנו יכולים להיות שם.

גילה גמליאל: אני מהיום הראשון נלחמת בכל התחלואות הללו שקיימות במשרדים מקבילים בממשלה שהולכים בדרך הקלה מבחינת ההיבט הפיננסי ולא מסתכלים בראייה אסטרטגית ארוכת טווח להיבט לא רק מבחינה סביבתית, גם מבחינה כלכלית.

גילה גמליאל: כי אין בעשור הקרוב שום היתכנות לדלקים פוסיליים וצריך כבר להוקיע אותם מראש, ואפשר לעשות זאת ואנחנו נלחמים על זה בפינוי של המפעלים המזהמים במפרץ חיפה.

גילה גמליאל: וכאן לגבי התחנות המזהמות ולגבי האפשרות להשקיע באנרגיות ירוקות, בקלינטק, בכל הנושא של טכנולוגיות זמינות שאפשר ליישם אותן, בראש ובראשונה אנרגיה סולרית, כולל אגירה.

גילה גמליאל: אלה דברים שהפכו את המדינה שלנו כמדינה שהיא שטופת שמש לממש את הפוטנציאל שלה בתחומים הללו על מנת לייצר חשמל, גם במכוניות חשמליות, ולקדם את המדינה למקום ששם אנחנו צריכים להיות.

גילה גמליאל: אז אם לא תהיי באיזה סטרטאפ או בפיתוחים כאלה, בהחלט אנחנו כאן ניעזר בך.

גילה גמליאל: אני מאחלת לך הצלחה.

גילה גמליאל: בהחלט נבחרת ציבור ראויה ובקונצנזוס לכל הדעות.

גילה גמליאל: חבל שהצבעת באותו יום, אולי היה לנו סיכוי ליהנות ממך עוד קצת.

גילה גמליאל: את מבינה היום את המשמעויות של הצבעה באמצע הלילה.

גילה גמליאל: אבל בהחלט אני חושבת שלמרות המחלוקות, בהקשר הסביבתי אנחנו רואות את הדברים ברוב הדברים בצורה של שיתוף פעולה.

גילה גמליאל: אני מאחלת לך בהצלחה.

גילה גמליאל: אני מאחלת לוועדה הזאת יושב-ראש או יושבת-ראש שיפעלו כמוך על מנת לקדם את הנושא הסביבתי.

גילה גמליאל: אני מאחלת לכולנו שלא נמצא את עצמנו חוזרים אחורה בזמן לגבי המשרד ולגבי העשייה ולגבי התוכניות והאסטרטגיות.

גילה גמליאל: אבל נעבור את מערכת הבחירות ונבין את המשמעויות.

גילה גמליאל: מכאן והלאה אני אומרת לכם בצורה חד-משמעית ששיתופי פעולה בין שלטון מרכזי, שלטון מקומי, עמותות והציבור הרחב זה סוד ההצלחה.

גילה גמליאל: כפי שהוא קיבל את ביטויו בתרחיש הזה במצב שהוא מצב חירום, הוא צריך גם לקבל את ביטויו בשגרת היום.

גילה גמליאל: רק כך נוכל ליהנות באופן מקסימאלי מהיכולת שלנו ליהנות מההיבטים הסביבתיים ולנצל את המשאבים שלנו בצורה האופטימלית עבור הדורות הבאים.

גילה גמליאל: תודה רבה לכם ואני מודה על הדיון הזה.

מיכל (מיקי) חיימוביץ': תודה רבה.

מיכל (מיקי) חיימוביץ': לא תכננתי נאום סיכום, כי יש לי עוד תקווה שיאשרו לנו לעשות עוד דיון קטן ואז אגיד.

גילה גמליאל: אפשר לבקש עבורך דיון סיכום מטעם חברי הכנסת.

גילה גמליאל: אני מציעה לחברות וחברי הכנסת של הוועדה להגיש בקשה לוועדת ההסכמות להיפרד בצורה יותר ראויה מיושבת-ראש הוועדה על העשייה הברוכה שלה.

גילה גמליאל: אז אל תאמרי דברי סיכום.

מיכל (מיקי) חיימוביץ': אני מודה לך.

מיכל (מיקי) חיימוביץ': אז אני לא אגיד דברי סיכום.

מיכל (מיקי) חיימוביץ': רק אביע הערכה גם לעובדה שמצאת את הזמן לבוא לפה ולהישאר כאן לכל אורך הדיון.

מיכל (מיקי) חיימוביץ': זה יוצא דופן ובהחלט ראוי לציון.

מיכל (מיקי) חיימוביץ': אני רוצה להתנצל בפני כל מי שלא נתתי לו את רשות הדיבור.

מיכל (מיקי) חיימוביץ': אני יודעת שהיו הרבה מאוד דוברים.

מיכל (מיקי) חיימוביץ': חגי לוין, הסוגיה הבריאותית חשובה ביותר ואנחנו יודעים בסופו של דבר גם על ההיבט הזה.

מיכל (מיקי) חיימוביץ': אני מתנצלת שהסוגיה הזאת לא עלתה.

מיכל (מיקי) חיימוביץ': אבל אי אפשר היה לתת פה את הבמה לכולם.

מיכל (מיקי) חיימוביץ': אני חושבת שעיקרי הדברים עלו כאן, גם הנקודות שאותן צריך לקחת בחשבון ובראשן העובדה שמדינת ישראל לא ערוכה לאירוע חירום אמיתי גדול.

מיכל (מיקי) חיימוביץ': אין ספק שמה שקרה פה היום הוא באמת אחד מהזיהומים החמורים ביותר שידענו במדינת ישראל בחופי הארץ, אבל אנחנו עלולים למצוא את עצמנו במצב הרבה יותר חמור אם לא נדע להתעשת ולהתכונן כמו שצריך, ואין ספק שיש כאן בעיה גדולה מאוד במוכנות של מדינת ישראל לאירועי זיהום ים חמורים.

מיכל (מיקי) חיימוביץ': אני קוראת למשרד האוצר לשנות את הגישה שלנו בכלל כלפי נושאי הסביבה, ובמיוחד כלפי כל סוגיית הים.

מיכל (מיקי) חיימוביץ': אני מרגישה שנמשיך לדבר בנושא הזה בכל מקום שבו אהיה.

מיכל (מיקי) חיימוביץ': אני רוצה להודות שוב לכל אותם עשרות אלפי ישראלים שיצאו והצביעו בידיהם וברגליהם על כמה המשאב הזה חשוב לנו ועד כמה החיים שלנו תלויים בו.

מיכל (מיקי) חיימוביץ': נסכם בפעם אחרת.

מיכל (מיקי) חיימוביץ': תודה רבה לכולם.